Коронавирус пандемиясининг корхоналар фаолиятига таъсирини баҳолаш (...)\nКоронавирус пандемиясининг корхоналар фаолиятига таъсирини баҳолаш бўйича\nЎзбекистон Республикаси ҳукумати томонидан амалга оширилаётган\nкарантин тадбирлари бутун мамлакат иқтисодиётига ва ўз ўрнида,\nкорхоналарга ҳам таъсир кўрсатди. Бизнес ҳамжамиятни қўллаб-\nқувватлашга йўналтирилган чора-тадбирларга қарамасдан баъзи бир\nкорхоналар ҳанузгача пандемия таъсири остида бўлиши мумкун.\nБМТ тараққиёт дастури кўмагида Иқтисодий тадқиқотлар ва ислоҳотлар\nмаркази ташаббуси билан ўтказилган тадқиқотда, пандемиянинг ва давлат\nтомонидан қўлланилган профилактик чора-тадбирларнинг кичик ва ўрта\nкорхоналар фаолиятига бўлган таъсирини ўрганиш мақсадида\nтадбиркорлар билан интервьюлар ўтказилди.\nТадқиқот мақсади COVID-19 ва тегишли профилактик чора-тадбирларнинг\nкорхоналар фаолиятига бўлган таъсирини ўрганиш, шунингдек, ушбу\nдаврда, ҳукумат томонидан корхоналарни қўллаб-қувватлашга\nйўналтирган чораларни ва корхоналарнинг ташқи қўллаб-қувватлашга\nбўлган эҳтиёжларини баҳолашдан иборат.\nСўровномада республиканинг 14 та вилоятидан, 18 ёшдан 79 ёшгача\nбўлган, 887 нафар бизнес-менежерлар иштирок этди. Уларнинг\nаксариятини (79%) эркаклар ва умумий респондентлар сонининг бешдан\nбир қисмини (21%) аёллар ташкил этди.\nТаҳлиллар шуни кўрсатдики, аксарият ташкилотлар COVID-19 пандемияси\nва карантин тадбирлари фонида, ўз иш фаолиятини тўхтатмаган. Иш\nбилан банд ходимлар асосан ўз ишларини давом эттирганлар. Ишдан\nбўшатишлар кам ҳолатларда кузатилган.\nИқтисодиёт тармоқлари орасида аҳолига маиший хизмат кўрсатиш\n(меҳмонхона бизнеси) ва озиқ-овқат соҳаси энг кўп зарар кўрганлиги\nмаълум бўлди. Ходимларни бошқариш масалаларида бу соҳа фаолиятни\nоммавий тўхтатиб туриш, ишни масофавий форматга ўтказиш, таътилга\nтез-тез жўнатиш (айниқса, тўланмаган) ва ишдан бўшатиш, штатда\nқоладиган ходимлар учун маош ва қўшимча тўловларни камайтириш билан\nтавсифланади. Ушбу соҳадаги корхоналарнинг ярми ўзларини 2-3 ойдан\nортиқ карантинни давом эттиришга тайёр эмас деб ҳисоблайди.\nЭнг кам зарар кўрган соҳа қишлоқ хўжалиги, ўрмон ва балиқчилик хўжалиги\nсоҳаси деб баҳоланмоқда. Ушбу соҳада ишни узлуксиз давом эттирилиши\nва ҳаттоки иш ҳақи оширилиш ҳолатлари кузатилган. Шу билан бирга,\nқишлоқ хўжалиги маҳсулотларига бўлган талаб бир хил даражада қолган\nва даромад умуман камаймаган. Муаммоллар орасида савдо бозорларига\nкиришдаги ўртача қийинчиликлар мавжудлиги кўрсатиб ўтилган.\nСўровнома натижаларига кўра респондентларнинг аксарияти (78%),\nпандемия ва у билан боғлиқ профилактика чора-тадбирлар доирасида\nтадбиркорлик фаолиятни давом эттирмоқдамиз деб жавоб беришган. Маълумот учун: карантин даврида тадбиркорлик фаолиятини\nтўхтатган ташкилотларнинг энг юқори улуши Тошкент шаҳрига (31%)\nва Қорақалпоғистон Республикасига (31%) тўғри келади.\nПандемия даврида фаолиятни давом эттирган корхоналарнинг барча\nсоҳалардаги улуши камида 65% ташкил қилган. Турар жой ва озиқ-овқат\nхизматлари бундан мустасно (30%).\nЎтган 30 кун давомида товарлар ва хизматлар учун бўлган талабнинг\nўзгаргани ҳақидаги саволга корхоналар орасидаги энг машҳур жавоб (35%)\nталабнинг бир хил даражада сақланиб қолиши бўлган бўлса, талабнинг\nпасайиши 24% респондетнлар тарафидан қайд этилган.\nМаълумот учун: талабнинг сезиларли даражада пасайиши билан боғлиқ\nэнг юқори кўрсаткичлар Наманган вилояти (38%), Қорақалпоғистон\nРеспубликаси (35%) ва Тошкент шаҳрида (41%) кузатилди. Жорий\nпасайиш асосан уй-жой ва озиқ-овқат хизматлари соҳасига (47%) тўғри келмоқда.\nПандемия даврида корхоналарнинг етказиб берувчилар билан боғлиқ\nташкилий сиёсатидаги ўзгаришлар масаласида респондентларнинг\nсезиларли сони (55%) ҳеч қандай ўзгаришни қайд этмаган. Бироқ 7-8%\nкорхоналар янги таъминотчиларни излаб топганлигини ва харидлар\nҳажмини камайтириш бўйича келишувларга эришилганини таъкидлашган.\nМаълумот учун: "ўзгармаган" жавобининг энг юқори қиймати сақлаш ва транспортировка қилиш соҳасида кузатилди – 68%. Турар жой ва озиқ-\nовқат хизматлари соҳасида 16% корхоналар харидлар\nтўхтатилганлиги ҳақида ҳабар беришган.\nПандемия билан боғлиқ чора-тадбирлар жорий этилгандан сўнг,\nхаражатларни камайтириш йўналишида 67% корхоналар ўзгариш\nбўлмаган деб жавоб берди. Респондентларнинг фақат 1% ўз фаолиятини\nтўхтатган ва давлат органлари томонидан субсидиялар учун сўровларни\nтақдим этган. Маълумот учун: харажатларни камайтириш йўналишида ўзгаришлар йўқлиги асосан, қишлоқ хўжалиги, ўрмон ва балиқчилик хўжалиги (85%) ва ахборот-коммуникация соҳалари (80%) кичик ва ўрта бизнес вакиллари\nтомонидан танланган. Турар жой ва озиқ-овқат хизматлари учун бу\nкўрсаткич фақат 48% ташкил қилган.\nРеспондентлар умумий сонининг 59%, коронавирус билан боғлиқ чора-\nтадбирлар жорий этилгандан сўнг ташкилотнинг савдо бозорлари билан шуғулланишдаги фаолияти ўзгариши ҳақидаги саволга ҳеч қандай ўзгариш\nбўлмаган деб жавоб берган. Бироқ 7-8% иштирокчилар мижозлар билан\nмаҳсулот ва хизматлар учун етказиб бериш вақтларини кечиктириш ва\nнархларни пасайтириш ҳақида келишувларга эришишган.\nКичик ва ўрта бизнеснинг катта қисми (64%), пандемия бошланганидан\nбери ўз бизнесларини ривожлантириш режаларини ўзгартирмаган.\nКорхоналарнинг атиги 5-6% бизнесни юритишнинг янги шаклларини ишлаб\nчиқишни ҳамда товарлар ва хизматларнинг янги турларини ўзлаштиришни\nҲукумат томонидан корхоналарни қўллаб-қувватлашга йўналтирган\nчораларни баҳолаш Сўровнома натижаларига кўра, самарали чора-тадбирлар гуруҳи қисқа муддатли кредилар бўйича фоиз ставкалари (20-50%), давлат активлари учун ижара тўловлари, ижтимоий ажратмалар ва иш ҳақидан олинадиган даромад солиғи, ҚҚС ва акциз солиғи сезиларли даражада пасайганини ўз ичига олади. Шу билан бирга дастлабки рўйхатга бизнесни қўллаб-қувватлаш учун субсидия ва грантлар ҳамда корхоналарнинг ёлланма\nходимларига бўлган бир марталик ижтимоий ёрдам тўловлари (ҳар бири 5\nмлн. сўм) киради.\nШунингдек, нисбатан самарали чора-тадбирлар гуруҳи кредит ва солиқ\nтаътиллари, давлат кафолатларининг кенгайтмалари (барчаси 1 йил\nмуддатга) ва божхона тарифларини ошириш орқали импортдан\nТадбиркорлик субъектларини қўллаб-қувватлаш учун зарур бўлган\nҲозирги пайтда, ташкилотларга энг зарур бўлган ёрдам ҳақида сўралганда,\nтадбиркорлар кўпинча солиқ имтиёзлари (42%) ва кредитлар бўйича фоиз\nставкалари (38%) пасайтиришни сўрашган. Кейинги ўринлардан солиқ,\nйиғимларни (24%) ва кредит тўловларни (19%) кечиктириш жой олган.\nКорхоналарнинг атиги 6,5% ёрдамга муҳтож эмаслигини қайд этишган.\nРеспондентлар томонидан корхоналарини ривожланиб кетишига бўлган\nишончи нисбатан жуда юқори даражада эканлигини билдирилган.


Эркин микрофон - Қизил хочдан сўнг сиëсийлар калтакланган\n29 май 2022, Тошкент вақти: 07:36\nБу гапни яқинда ўз турмуш ўртоғи¸ ҳуқуқ фаоли Аъзам Фармонов билан учрашиш учун Жаслиқ қамоқхонасига бориб келган Озод Ëқубова етказди.\nЖаслиқда "сиëсий"ларни қийнашмоқда...\n29 апрел куни Озодлик билан боғланган илк суҳбатдошимиз жиззахлик Озода Ёқубова бўлиб, у яқинда Жаслиқ қамоқхонасида жазо муддатини ўтаётган эри Аъзам Фармонов билан учрашгани ва эрига нисбатан руҳий қийноқлар қўлланилаётгани ҳақида хабар қилди.\n- 64/71 Жаслиқ зонасида. Болаларим¸ қайнонам бирга борган эдик. 21 апрел куни учрашувга кирдик. Икки кун учрашув беришди. Ўтган сафар январ ойида борганимизда хўжайинимни бир суткадан кейин олиб чиқиб кетишган эди. Сабабсиз учрашув ўтаëтган жойдан олиб чиқиб кетишган эди. Кейин маълум бўлишича¸ менинг ëнимдан олиб чиқиб кетгандан кейин менинг хўжайинимни Нукусга чиқариб юборишибди. Нукусда вақтинчалик сақлаш нимасига олиб бориб қўйишган. Шу ерда шу кун оч қолишган. Кейин буларни Нукусга турмага жўнатишган. Кейин яна Жаслиққа қайтариб олиб келишибди. Мени чиқариб юборган куни Жаслиққа Xалқаро Қизил хоч ташкилоти вакиллари боришган. Мен уларнинг кириб кетаëтганини ўз кўзим билан кўрган эдим. Билдимки¸ буларни Нукусга олиб кетиб яшириб қўйишган. Улар кетгунча¸ бу кишини Нукусдаги турмада сақлашган. 19 март куни яна қайтадан Нукусга жўнатиб юборишган. У ерда 28 мартгача сақлашган. 28 март куни яна Жаслиққа қайтариб олиб келишган. Кейин ëлғиз ўзларини бир кишилик камерада санчастга ëтқизишган. Изоляцияга ўхшаган нарса экан.\nОзодлик: Бирор бир қийноқ ëки бошқа ҳолатлар кузатилганми?\n- Жисмоний қийноқлар қўлланилмаган¸ лекин руҳий қийноқлар тинимсиз бўлиб турибди. Ҳаттоки мажбурлаб “менга нисбатан қийноқ ўтказилмаяпти” деб ëздириб олишган. “Мен ëзмайман бунақа нарсани” деб норозилик билдирсалар¸ “Сен бола-чақангни ўйлагин. Агар ëзмайдиган бўлсанг¸ ўзингга қийин бўлади” ¸ деган гаплардан кейин ëзиб берган.\nОзодлик: Бошқа сиëсий маҳбусларга қийноқлар бўлаëтгани тўғрисида айтдиларми?\n- Халқаро Қизил хоч ташкилоти кирганда диний маҳбуслар Қизил хоч билан гаплашишдан бош тортишган. Улар Рустам Усмонов деган маҳбусни учраштиришган. Рустам Усмонов банк соҳаси бўйича ишлаган одам. Рустамбанк номи билан жуда машҳур бўлган одам. Ҳозирда у ҳам Жаслиқда. У Қизил хоч вакиллари билан учрашиб зона ҳақида гапириб бергандан кейин¸ уни Қизил хоч вакиллари кетгач¸ шавқатсиз равишда қийнаб изоляторга ташлашибди¸ дейди Озода Ëқубова.\nЎзбекистонда қачон ўзгариш бўлади?\nШу кунларда Қозоғистоннинг Отров вилоятида мардикорлик қилаётган хоразмлик Алишер ака Ўзбекистонда ҳам ижобий ўзгаришлар бўлишини кутаётганини айтиб, бу ишни фақат Муҳаммад Солиҳ уддалаши мумкинлигига ишонч билдиради.\n- Агар мени Муҳаммад Солиҳ эшитаëтган бўлса¸ мен у кишига сабр-тоқат тилайман. Узоқ умр тилайман. Биз уни кутамиз. Бизлар бу ерда кўпчиликмиз. Мен ўзим олий маълумотлиман. Автодорожнийни тугатдим. 15 йилдан бери Қозоғистонда ишлаб юрибмиз. Муҳаммад Солиҳ келиб бошчилик қилиб ўзи бир ҳаëтимиз яхши бўлсин¸ деймизда. Бизлар бу ерда юрганлар ҳаммамиз олий маълумотлимиз. Менинг ëшим ҳам 50 га борди. Бизлар қачонгача бу ерда юрамиз? Қирғизистонда мана бўлдику. Халқ бир қўзғалдику. Бизларда ҳам бўлса. Халқимиз бир тушунса. Четларда мусофирчиликда юрмайлик¸ дейман. Қачонгача юрамиз бу ерда? Бола-чақамиздан узоқдамиз. Тирикчилик учун келиб юрибмиз. Ўзбекистонда ҳозир газ йўқ¸ свет йўқ¸ пул йўқ. Апрелдан бошлаб яна светлар қимматлади. Мен сизга бир бўлган гапни айтмоқчиман. Ўтган йил Қўшкўпир тумани¸ Обод ширкат хўжалигида менинг қайноғам ўзини-ўзи осиб ўлдирди. Чидолмади. Иккита боласи бор эди. Ҳали 40 ëшга ҳам кирмаган эди. Сатторов Давронбек деган бола. Россияга ишга кетган эди. Қайтиб келиб ўзини осди. Пулсиз¸ нимасиз келдида. Бунақа воқеалар кўп бўлиб турибди. Пул йўқ. Ўзбекистонда пул йўқ¸ дейди Алишер ака.\nИкки йилдан буён Россияда меҳнат қилаётган Баҳодир исмли йигит асли Бухоронинг Пешкў туманидан бўлиб, у мардикорлик орқали пул топиш қийнлигини айтади.\n- Мен сизга Россиядан телефон қилдим. Асли Бухородан. Тўрт киши бор.\nОзодлик: Қачон келдинглар Россияга?\n- Икки йил бўлаяпти. Бухоронинг шароитини ўзингиз биласиз. Ишласангиз¸ ойлик йўқ¸ ишнинг ўзи йўқ. Ўғирлик қилсангиз¸ қамайди. Шароитни ўзингиз тушунасиз. Шунинг учун келдик Россияга. У ерда ишлаймиз нон пули¸ бу ерда ишлаймиз нон пули. Хуллас¸ юрибмиз шунақа қилиб. Бошқа иложимиз йўқ.\nОзодлик: Икки йилдан бери фақат нон пулига ишлаяпсизларми?\n- Иложимиз йўқ¸ опа. Бошқа нима қиламиз?\nОзодлик: Қайтиб кетсангизлар бўлмайдими?\n- У ëққа бориб нима қиламан опа. Уйда ëтган билан ҳеч ким пул бермайди. Рўзғор катта. Касалчилик дегандай бор¸ келим-кетими бор. Яшаш керакку.\nОзодлик: Еб-ичишингизга топиб турсангиз ҳам Россияда юришни маъқул кўрасизларми?\n- Энди орттирамиз 100-150 доллар. Уч киши қилиб биринчи ой бир кишига¸ иккинчи ой иккинчисига қилиб¸ ишқилиб у томонга ҳам қўлдан келганда ëрдам қилиб ўтирибмиз.\nОзодлик: Шерикларингиз билан ўртага пул ташлаб уйга жўнатасизлар.\n- Ҳа. Ҳозир ишхоналар бор. Бориб ишласангиз бўлади. Документ сўрайдида у. Бир марта бир-иккитаси документ қилиб берамиз¸ деб ваъда берди. Бордик. Анча пулни олди. Олиб келсак¸ бу сохта деяпти.\nОзодлик: Ҳужжат қалбаки чиқдими?\nОзодлик: Эҳтиëт бўлингларда унда.\n- Энди опа ишлаш керак. Униси қилиб бераман дейди. Ишонасиз. У қилади¸ бу қилади. Олиб келсангиз¸ қўлда тайëрланган¸ қалбаки дейди. Ҳадеб қоринга ишлаб юраверсангиз ҳам бўлмайди. Бола-чақа бор¸ ота-она бор.\nОзодлик: Болаларингиз нечта?\nОзодлик: Неча ëшда?\n- Бир ëшда. Августда икки ëшга тўлади.\nОзодлик: Туғилганда кўрганмидингиз?\n- Икки ойлигида мен келган эдим. Ҳозир югурадиган¸ телефонда гапирадиган бўлган. Бориш учун пул керак.\nОзодлик: Ўғилми¸ қизми?\n- Ўғил. Соғинаман энди. Нима қиламиз. Илож йўқ. Яшаш керак¸ ишлаш керак.\nОзодлик: Уйга қайтиш режада борми?\n- Бор¸ яхшироқ пул ишласак¸ йўл пулини ишласак¸ юзимиз ëруғ бўлиб борсак. Икки йил ишлаб ҳеч нарса бўлмади¸ деган гаплар қишлоқчиликда. Ўзингиз тушунасиз. Суннат тўйи қилиш керак. Эртага мактабга борадиган бўлади.\nОзодлик: Бунақа Россияда қолиб кетаверасизда.\n- Энди билмайман¸ дейди Баҳодир.


Эрон жануби-шарқида юз берган ер силкиниши оқибатида 270 киши нобуд бўлди, 500га яқини жароҳатланди\n28 феврал 2021, Тошкент вақти: 23:11\nЕр силкиниши қурбонларининг сони яна ҳам кўпроқ бўлиши мумкинлиги тахмин қилинмоқда. Тўхтовсиз ёғаётган ёмғир туфайли қутқариш ишлари анча қийин кечмоқда.\nЗизила эпицентри Керман вилоятининг Заранд шаҳри ёнида бўлгани айтилмоқда.\n2003 йилда ҳудди шу минтақада юз берган ер силкиниши оқибатида қадимий Бам шаҳри буткул вайрон бўлган эди. Ўшанда 26 минг киши нобуд бўлганди.


ЎЗБЕКИСТОН РЕСПУБЛИКАСИ ОЛИЙ СУДИҚАЛТИС ХАТОНИНГ АЯНЧЛИ ЖАЗОСИ АЙБСИЗ «АЙБДОР» НОРАСИДАНИНГ ГАРДАНИГА ТУШДИ from\nҚАЛТИС ХАТОНИНГ АЯНЧЛИ ЖАЗОСИ АЙБСИЗ «АЙБДОР» НОРАСИДАНИНГ ГАРДАНИГА ТУШДИ\nҲаётнинг қатъий қонунияти бор: нотўғри ташланган ҳар бир қадам, умрнинг ҳар бир лаҳзасига масъулиятсизлик билан қараш ҳеч қачон жавобсиз қолмайди. Бунга ҳаётдан кўпдан-кўп мисоллар келтириш мумкин. Масалан, очиқ сайёр суд мажлисида С. Нажимова (исм-шарифлар ўзгартирилди) билан боғлиқ жиноят иши мазмунан кўриб чиқилгани ҳам бу фикрни тасдиқлайди. Судланувчи яшайдиган маҳалла биносида ўтказилган суд мажлисида иштирок этганлар аёлнинг ўз фарзандига нисбатан шафқатсизлигини қаттиқ қоралашди.\nХўш, аслида қандай воқеа рўй берганди? С. Нажимова аёл боши билан қандай жиноий қилмишга қўл урди?\nБу саволларга жавобан шуни айтиш керакки, судланувчи С. Нажимова 2014 йилнинг 11 ноябрь куни туғилган, вояга етмаган фарзанди Зулхуморни вояга етмаганлиги, ожиз аҳволда эканини била туриб, 2019 йил август ойи бошидан 2019 йил 25 сентябрь кунига қадар яшаш ҳовлисида танасининг турли қисмларига қўллари ва ўтмас жисмлар билан уриб, муттасил дўппослаб келган. Ҳовлига уни қамаб қўйиб, уйда бир неча марта ёлғиз ўзини қаровсиз қолдириб кетган.\nБу гапларни эшитиб, наҳотки, она тўққиз ой юраги остида кўтариб юрган фарзандига ҳам шунчалик зулм ўтказди, деган фикрга бориш мумкин.\nВоқеа тафсилотидан хабардор этадиган бўлсак, Сарвиноз Навоий шаҳридаги корхоналарнинг бирида ишларди. Шу ерда у Рауф исмли йигит билан танишиб қолади. Қора қош, қарашлари ўтли йигит Сарвинознинг хаёлини ўғирлайди.\nБуёғини сўрасангиз, йигит ҳам қизга бефарқ эмасди. Улар учрашиб қолганда, суҳбатга баҳона ахтаришар, иккисининг бир-бирига бефарқ эмаслигини четдан қараганда ҳам сезиш қийин эмасди. Танишув, кейинги учрашувлар икки ёшни яқинлаштирди. Йигит билан қиз бора-бора ўз эҳтиросларини жиловлай олмади. Сарвиноз ўзининг инъон-ихтиёрини Рауфга буткул топшириб қўйди.\nОрадан бир неча ой ўтгач, қиз вужудида қандайдир ўзгариш рўй бераётганини пайқади, у ҳомиладор бўлиб қолганди. Тез орада у бу ҳақда Рауфга айтиб, суюнчи сўради. Шунда йигит бир чўчиб тушгандай бўлди.\nАммо Сарвиноз буни йигитнинг қувонганига йўйди. Аслида, у қувонмаганди.\nОрадан бир неча кун ўтиб, ана шу оддий ҳақиқат ойдинлашди: Рауф ишдан бўшаб, қаёққадир кетиб қолди. У шу кетганча қорасини кўрсатмади.\nСарвиноз Кармана туманининг турли жойларида ижарада яшаб келарди.\nКутилмаган ҳомиладорлик, Зулхуморнинг дунёга келиши Сарвинозда ўз қизалоғига меҳр уйғотмайди, аксинча, унинг кўнглида ғазаб ва нафрат ўтини ёқади. У гўё бошига тушган бахтсизликларнинг барига шу қизи сабабчидек, бутун аламини ундан олади.\n«Ўхшатмасдан учратмас» деганлари рост экан. Сарвиноз кунларнинг бирида Боғдагул исмли аёл билан танишиб қолади. Боғдагулнинг ҳам тақдири ҳавас қилгулик эмасди. У турмуш ўртоғи Ф. Қосимов билан чиқишолмаётгани, ажрашиб кетишини Сарвинозга айтиб, ёзғиради.\n— Хўп десанг, эрим билан гаплашаман, — дейди у Сарвинозга. — Сен у билан турмуш қурсанг, эҳтимол, яхши яшаб кетарсизлар.\nФаррух ҳам хотини Б. Мамазиёдованинг дийдиёларидан безган, шекилли, Сарвиноз ўзига тегмоқчи эканлигини эшитибоқ, розилик билдиради. Шу тариқа Сарвиноз Фаррух билан қонунсиз эр-хотин бўлиб яшай бошлайди.\nЭнди суд муҳокамасига қайтадиган бўлсак, гувоҳ, маҳалла фуқаролар йиғини масъул котибаси вазифасида ишловчи М. Рўзиқулованинг кўрсатмаси иш ҳолатига ойдинлик киритди.\n— Ўша куни профилактик тадбирда маҳалла вакиллари ва ички ишлар бўлими ходимлари хонадонларга кириб, аҳволни ўрганаётдик, — деди у. — Фуқаро Ф. Қосимовнинг дарвозасини тақиллатганимизда ичкаридан қиз боланинг «ота-онам йўқ» деган жавобини эшитдик. Ҳовлига кирсак, қурилиши тугалланмаган уйда уч-тўрт ёшлар чамасидаги қизча ўйнаб ўтирган экан. Қизчанинг юз қисми кўкарган, бурни шишган, бурун суяги синиб, қийшиқ битиб қолгани кўзга ташланди. Унинг чап қўли, чап оёғи синиб, вақт ўтиши билан битгани кўриниб турарди. Қўллари ва оёқлари хипчиндан кўкарган, баданида жароҳатлар бор эди. Қизчани ички ишлар ходимлари билан бирга туман тиббиёт бирлашмасига олиб бордик.\nСудда жабрланувчининг қонуний вакили, вилоят халқ таълими бошқармасига қарашли Навоий шаҳрида жойлашган «Меҳрибонлик уйи» психологи З. Шодиева ҳам кўрсатма берди.\n— Зулхумор «Меҳрибонлик уйи»га олиб келингач, уч кун ҳеч ким билан гаплашмади, — деди у. — Кейин мен унинг ёлғиз ўзини хонамга олиб кирдим. Ота-онаси ҳақида сўрадим. Шунда у Сарвиноз Нажимова онаси эканлигини, улар билан Ф.Қосимов ҳам бирга яшашини айтди.\nЗ. Шодиеванинг гувоҳлик беришича, Зулхумор бу ерга олиб келинганда, аҳволи ёмон бўлган, бурни синганлиги сабабли нафас олишга қийналган.\nУ онаси ва уйидан безиллаб қолган. Шу сабаб уларни эслашни ҳам истамайди. Ҳозирда Зулхумор «Меҳрибонлик уйи»да болалар билан яхши муносабатда. Бошқа бир оила Зулхуморни фарзандликка олиш учун ариза билан мурожаат қилган.\nСуд судланувчи С. Нажимованинг айби, унинг судда ўз айбига тўлиқ иқрорлик билдириб берган кўрсатмасидан ташқари Кармана туман ИИБнинг «Шакл — 2» китобида 1078-рақам билан рўйхатга олинган билдирги, воқеа жойини кўздан кечириш баённомаси ва унга илова қилинган чизма ҳамда фотожадваллар, далолатнома, туман СТЭБнинг 563-сонли эксперт хулосаси ва жиноят иши ҳужжатларида мавжуд бўлган бошқа инкор этиб бўлмайдиган далиллар билан тўлиқ исботини топган, деб ҳисоблади.\nСуд судланувчи С. Нажимованинг жиноий ҳаракатларини дастлабки тергов органи Жиноят кодексининг 110-моддаси 2-қисми “а”, “в” бандлари билан тўғри малакалаган деб топди.\nШу ўринда Жиноят-процессуал кодексининг 22-моддасига тўхталиш жоиз кўринади. Ушбу моддада иш бўйича исботланиши лозим бўлган барча ҳолатлар синчковлик билан, ҳар томонлама, тўлиқ ва холисона текшириб чиқилиши, ишда юзага келадиган ҳар қандай масалани ҳал қилишда айбланувчи ёки судланувчини ҳам фош қиладиган, ҳам оқлайдиган, шунингдек, унинг жавобгарлигини ҳам енгиллаштирадиган, ҳам оғирлаштирадиган ҳолатлар аниқланиши ва ҳисобга олиниши лозимлиги кўрсатилган.\nУшбу кодекснинг 23-моддасига кўра, айбсизликка оид барча шубҳалар, башарти, уларни бартараф этиш имкониятлари тугаган бўлса, гумон қилинувчи, айбланувчи ёки судланувчининг фойдасига ҳал қилиниши керак.\nҚонун қўлланилаётганда келиб чиқадиган шубҳалар ҳам гумон қилинувчи, айбланувчи ёки судланувчининг фойдасига ҳал қилинмоғи лозим.\nҚонуннинг ушбу талабларини қайд этишдан мақсад шундаки, иш ҳужжатлари ва судда аниқланган ҳолатларга қараганда, судланувчи С. Нажимованинг вояга етмаган қизи З. Нажимовани ҳовлисида майда шохли моллар сақлаш учун мўлжалланган қўрага қамаб қўйганлиги ҳолати бирон-бир далил билан исботини топмади. Қолаверса, қонун талабига кўра, судланувчининг жиноят содир этишдаги ҳаракатлари фақат суд муҳокамаси давомида исбот қилинган далилларга асосланиши керак.\nБундай ҳолатда судланувчи С. Нажимова вояга етмаган қизи Зулхуморни майда шохли молларни сақлаш учун мўлжалланган қўрага қамаб қўйган, деб бўлмайди. Шу сабабли суд дастлабки тергов органи томонидан судланувчига нисбатан эълон қилинган айблов таркибидан унинг «ҳовлисининг майда шохли моллар сақлаш учун мўлжалланган қўрасига қамаб» жумласини чиқаришни лозим топди.\nСуд судланувчи С. Нажимовага жазо тайинлашда Жиноят кодексининг 50-моддаси 10-қисмидаги «Ижтимоий хавфи катта бўлмаган жиноят содир этганлик, эҳтиётсизлик оқибатида жиноят содир этганлик ва қасддан унча оғир бўлмаган жиноят содир этганлик учун озодликдан маҳрум этиш тариқасидаги жазо ҳомиладор аёлларга ва уч ёшга тўлмаган болалари бор аёлларга нисбатан, шунингдек, қонун ҳужжатларига мувофиқ ёшга доир пенсияга чиқиш ҳуқуқига эга бўлган шахсларга нисбатан тайинланмайди» деган қоидага амал қилди.\nСудланувчи С. Нажимова томонидан содир этилган жиноят унча оғир бўлмаган жиноятлар туркумига киради. Иккинчидан эса, туман тиббиёт бирлашмаси шифокорининг 2019 йил 23 декабрдаги хулосасида С. Нажимованинг ҳомиладор эканлиги кўрсатилган. Содир этилган ушбу жиноятнинг ижтимоий хавфлилик хусусияти юқори, албатта. Бироқ жиноят ишида судланувчининг айбини оғирлаштирувчи ҳолатлар бўлмаганлиги сабабли суд фарзандига зулм қилган бемеҳр она С. Нажимовага тўрт йил муддатга озодликни чеклаш жазоси тайинлади ва суд ҳукми билан унга тақиқлар юклатилди.\nВоқеа тафсилотлари кишини бефарқ қолдирмайди, мулоҳаза ва мушоҳада қилишга ундайди. Шундай паллада кўпчиликка маълум бир фикр кўнгилдан кечади: кимдир тирноққа зор, кимдир боладан безор.\nСарвинозга судда сўнгги сўз берилганда, қилмишидан қаттиқ пушаймонда эканлигини айтиб, ўзига енгиллик беришларини сўради. Шу билан биргаликда у Зулхуморни боқиш учун шароити йўқлиги, бошқа оилага тарбиялаш учун беришга розилигини билдирди.\nТўғри, элда яхшилар кўп, меҳр-оқибатли, болапарвар инсонлар қалбининг иссиқ тафтидан Зулхумор баҳраманд бўлади, вояга етади. Муносиб тарбия топиб, у келгусида жамиятда ўз ўрнини эгаллайди.\nКонимех тумани судининг раиси,


Норвегия танкери Баренц денгизида фалокатга учради\n07:55 / 08.10.2015\nБаренц денгизида фалокатга учраган Норвегияга тегишли танкерга қутқарув кемаси фақатгина 8 октябрь кундуз куни етиб боради. Бу ҳақда ТАСС ахборот агентлиги мухбирига Авария-қутқарув ишларининг шимолий экспедицион отрядида маълум қилинди.\n"Бугун кечаси фалокат жойига Мурманскдан "Пурга" қутқарув катери йўлга чиқди", деб айтилмоқда хабарда.\nҚутқарувчиларга фалокат сигнали Норвегия кемачилик компанияси билан ишловчи агентдан келиб тушган. Қутқарувчиларнинг маълумотларига кўра, танкер унча катта бўлмай, кема кўрсаткичлари ва экипаж сони келтирилмаган.\nДастлабки маълумотларга кўра, танкер винтига арқон ўралиб қолиши оқибатида юрмай қолган. Танкер Баренц денгизининг Россия иқтисодий ҳудудида қолмоқда.\nМурманск гидрометмаркази маълумотларига кўра, Баренц денгизида ҳозирда ёмон об-ҳаво шароитлари кузатилмоқда, шамолнинг тезлиги сониясига 16 метрни ташкил қилмоқда.


Қуръон фазилати - Баҳоуддин Нақшбанд ёдгорлик мажмуаси маркази\n20 май 2016 й.\n1630 марта ўқилди.\nАбу Зарр Ғифорий розияллоҳу анҳу айтади: “Бир куни мен: “Эй Расулуллоҳ, менга насиҳат қилинг?” дедим. У зот: “Аллоҳга тақво қил, чунки у барча ишларнинг бошидир”, дедилар. “Эй Расулуллоҳ, яна зиёда қилинг”, дедим. Шунда у зот: “Сен Қуръон тиловатини ўзингга лозим тут. Зеро у сен учун ерда нур ва осмонда заҳирадир”, дедилар” (Ибн Ҳиббон “Саҳиҳ”да узун ҳадисда ривоят қилган. Ривоят санади заиф).\nАбу Зарр розияллоҳу анҳу Расулуллоҳ соллаллоҳу алайҳи ва салламдан насиҳат сўраганида, у зот энг биринчи навбатда Абу Заррга тақвони маҳкам ушлашни тайинладилар. Ҳақиқатан, тақво барча ишларнинг бошидир. Агар иш тақво асосида амалга оширилса, у Аллоҳ даргоҳида мақбулдир. Тақвосиз қилинган амал ҳар қанча чиройли кўринмасин, миқдори кўп бўлмасин, натижа бериши қийин.\nАбу Зарр розияллоҳу анҳу Набий соллаллоҳу алайҳи ва салламдан яна насиҳат қилишларини сўраганида, у зот унга Қуръон ўқишни буюрдилар. Сабаби Қуръон нурдир. У банда йўлини ёритади. Банда Қуръон билан залолат зулматидан чиқиб, ҳидоят сари юради. Қуръон банда қалбига нур бағишлайди. Қуръон қабрда бандаги нур бўлади. Қолаверса, қиёмат куни атроф қоронғи бўлганида, Қуръон унинг йўлини ёритувчи нур бўлади. Демак, Қуръон ўқиш билан банда илоҳий нурга эришар ва тиловатдан ҳосил бўлган савоблар унинг фойдасига заҳира бўлиб борар экан. “Заҳира” деганда ҳожат тушганда фойдаланиш мақсадида бирон нарсани йиғиш, тўплаб қўйиш назарда тутилади. Умид қиламизки, Қуръон ўқиганимиз учун олган ажр-савобларимиз қиёмат куни бизга асқотади!\nАбу Масъуд Ансорий розияллоҳу анҳу Расулуллоҳ соллаллоҳу алайҳи васалламдан ривоят қилади: “Аллоҳ таолонинг Китоби (Қуръон)ни яхшироқ ўқувчи қори қавмга имомлик қилади. Агар улар қироатда тенг бўлсалар, у ҳолда суннатни яхшироқ билувчи (имомликка ўтади)...” (Муслим, Абу Довуд, Термизий, Насоий, Аҳмад, Ибн Хузайма, Ибн Ҳиббон ва Табароний ривояти).\nУшбу ривоятда Қуръонни яхшироқ ўқувчи, қироати мукаммалроқ қори намозхонларга имомлик қилиш лозимлиги айтилмоқда. Бу ҳам Қуръон ўқувчининг мавқеъи қанчалик юқори эканини кўрсатади. Банда Қуръонни чиройли ва бехато ўқигани учун дунёда қавм олдида имом сифатида туради. Охиратда ҳам у баланд даражаларга эришади.\nАбу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи ва саллам: “Агар сафар қилсангиз, гарчи ёши энг кичигингиз бўлса ҳам, ичингиздаги қорироғингиз имомликка ўтсин! Агар у сизларга имом бўлса, бас, у сизларнинг бошлиқларингиздир”, деганлар” (Баззор ривояти. Ривоят санади ҳасан).\nАбдуллоҳ ибн Умар розияллоҳу анҳу Расулуллоҳ соллаллоҳу алайҳи ва салламдан ривоят қилади: “Уч (тоифа кишилар)ни катта қўрқинч қўрқита олмайди ва уларга ҳисоб етмайди. Халойиқ ҳисоб қилингунича улар мушк ичра бўладилар. (Улар) Аллоҳ розилиги учун Қуръон ўқиган ва у билан қавмга имомлик қилган, (жамоат) ҳам ундан рози бўлган киши, Аллоҳ розилиги учун беш вақт намоз ўқишга чақирган даъватчи ва ўзи билан Парвардигори ҳамда ўзи билан хўжайинлари орасини ислоҳ қилган қуллардир” (Байҳақий “Шуабул-иймон”да, Табароний “Авсат” ва “Соғийр”да лаа баъса биҳ (ҳечқиси йўқ) санади билан ривоят қилган).\nҚиёмат куни коинот низоми бузилиб, кишини ҳайратга соладиган воқеалар содир бўлганида, ҳар бир қалб қўрқувга тушади. Ушбу ривоятда айтилишича, Аллоҳ розилиги учун Қуръон ўқиб, шу билан бирга жамоатга имомлик қилган, Қуръон ўқиш билан бирон нарсага эришишни ният қилмаган, холис ният билан одамларни намоз ўқишга ундаган ва ўзи билан Аллоҳ ҳамда ўзи билан хўжайинлари орасида яхши муносабат муҳитини яратган қулларгина бундай қўрқувдан омонда бўладилар. Охиратда бошқалар оғир ҳисоб қилинаётганларида улар мушку-анбарлар ичида роҳатланиб ўтирадилар.\nАбу Зарр Ғифорий розияллоҳу анҳу Расулуллоҳ соллаллоҳу алайҳи ва салламдан ривоят қилади: “Сизлар Аллоҳга ундан (яъни, Қуръондан) чиқадигандан кўра афзалроқ нарса билан қайта олмайсизлар” (Ҳоким “Мустадрак”да, Абу Довуд “Маросийл”да ва Аҳмад “Зуҳд”да ривоят қилган. Ҳоким ҳадис санади саҳиҳ, деган).\nҚуръондан чиқадиган нарса тиловатдир. Тиловат учун банда савоб олади. Демак, банда Аллоҳ даргоҳига олиб борадиган нарсаларнинг энг афзали Қуръон ўқигани учун оладиган ажр-мукофотлари экан. Ким қанча савоб билан борса, шунга қараб унга мартаба берилади. Бундан келиб чиқадики, Аллоҳ ҳузурига олиб борадиган нарсаларнинг энг яхшиси Қуръон тиловатини кўпроқ қилишмиз, бу ишда бардавом бўлишимиз лозим.\nАбдуллоҳ ибн Амр ибн Ос розияллоҳу анҳудан ривоят қилинишича, Расулуллоҳ соллаллоҳу алайҳи ва саллам шундай деганлар: “Ким Қуръон ўқиса, бас, у нубувват (даражаси)га поғонама-поғона кўтарилиб борибди. Фақат унга ваҳий қилинмайди, холос. Қуръон соҳиби қалбида Аллоҳнинг Каломи бўла туриб ғазаб қилган киши билан тортишиши ва жоҳил кишига қўшилиб жоҳиллик қилиши тўғри эмас” (Байҳақий “Шуабул-иймон”да ва Ҳоким “Мустадрак”да ривоят қилган ва: “Бу саҳиҳ санадли ҳадис, аммо иккиси ривоят қилишмаган”, деб айтган).\nҚуръон ўқиш, уни тадаббур қилиш орқали банда юксак руҳий мақомга, улуғ мартабага чиқиб боради. Банда дунёдаги энг гўзал хулқларни айнан Қуръон ўқиш орқали билади ва уларни ўзига сингдиради. Шу сабаб Қуръон ўқувчи қори вазмин, босиқ бўлиши, агар бирон киши у билан жанжаллашса, у билан тенгма-тенг курашга киришиши ёки илмсизлиги сабаб ҳар хил гап-сўзлар билан жоҳиллик қиладиган кимсаларга қўшилиб урушиши маъқул эмас. Зеро, қори қалбида Қуръон карим жо бўла туриб бундай ишларни қилиш ҳеч бир мантиққа тўғри келмайди.\nИбн Умар розияллоҳу анҳу ривоят қилади: “Расулуллоҳ соллаллоҳу алайҳи ва саллам: “Темирга сув тегса занглаганидек бу қалблар ҳам занглайди”, дедилар. Шунда: “Эй Расулуллоҳ, унинг жилоси нима?” дейилди. У зот: “Ўлимни кўп эслаш ва Қуръон тиловат қилиш”, дедилар” (Байҳақий “Шуабул-иймон”да, Абу Нуайм “Ҳилйатул-авлийа”да ва Қузоъий “Муснадуш-шиҳаб”да ривоят қилган).\nТемир занглагани каби қалб ҳам занглайди. Темир занглашига унга сув тегиши сабаб бўлса, банда қилган гуноҳлари асорати йиғилиб-йиғилиб қалбни занглатади, уни қорайтиради. Мазкур ривоятда айтилишича, ўлимни эслаш ва Қуръон тиловати қалбдаги зангни кетказади. Ўлимни эслаш билан банданинг шаҳватлари кесилади, кўзига тор кўринаётган дунё кенг, кенг кўринаётган фоний бу ҳаёт эса тор кўринади (туғёнга тушиш хавфи бўлганда ўлимни эслашнинг фойдаси катта). Ўлимни эслаган банда гуноҳлардан тўсилади, ўзини ислоҳ қилишга ўтади. Қуръон тиловати билан қалб яйрайди, банда қироатдан руҳий озуқа олади. Шу йўсин қалбга ёпишган занглар секин-аста тозаланиб боради.\nҲозирда кўпчилик қалб қаттиқлиги, бераҳмлик, намозда хушуъсизлик, дунёга ружуъ қўйиш каби иллатлар билан оғриган. Бунинг сабаби битта. У ҳам бўлса ўлимни эсламаслик ва Қуръон ўқимасликдир. Баъзиларга ўлимни эслатсангиз, “қўй, яхши нарсалардан гаплашайлик!” дея сизга қаршилик қилгандек бўлади. Аслида ўлимни эслаш билан инсон ҳаётга нима мақсадда келганини ёдга олади, хато-камчиликларини тузатиб, ўзини ислоҳ қилишга ҳаракат қилади.\nИнсоният Қуръон ва ўлимни эслашдан узоқлиги боис моддий тарафдан бой бўлса-да, ўзини буткул бахтли ҳис қилолмаяпти. Одамлар Қуръон ўқиш ва ўлимни эслашдан узоқлиги боис руҳий тушкунликка, асабий ҳолатларга, ғарб тили билан айтганда депрессияга тушиб қолмоқда. Ҳар қадамда стресс ҳолатлар кузатилади. Демак, ҳозирги кунда ечими қийин бўлиб турган глобал руҳий муаммонинг оддий ва самарали давоси бу Қуръон ўқиш ва ўлимни эслашдир.


Ливияга берилаётган ҳаво зарбаларида Британиянинг "Торнадо" учоқларидан ҳам фойдаланилмоқда.\nҒарб мамлакатлари ҳарбий амалиёти араб ва ғарб лидерларининг кеча Парижда бўлиб ўтган учрашувидан бир неча соат ўтиб бошланди. Улар БМТ Хавфсизлик кенгашининг Ливия аҳолисини Қаддафий қўшинларидан муҳофаза қилиш учун “барча чора-тадбирларни ишга солиш”га рухсат этувчи резолюциясини амалга ошириш йўлларини муҳокама қилгандилар.\nҲарбий амалиётнинг дастлабки соатларида Франция авиацияси Қаддафий қўшинларига дохил бир неча танк ва бронетранспортерга зарба берди.\nШундан сўнг ҳарбий амалиётга бошқа мамлакатлар, хусусан, АҚШ ва Британия ҳарбий-ҳаво кучлари қўшилди.\nВице-адмирал Билл Гортни Пентегонда ўтказилган пресс-брифингда Британия ва АҚШ Ливия объектлари бўйлаб 110 та “Томагавк” русумли қанотли ракета отганини билдирди. Унинг сўзларига кўра, ҳаво зарбалари амалиётнинг биринчи босқичи, холос.\nДастлабки маълумотларга кўра, Ливия ҳаво ҳужумига қарши мудофаа тизимига сезиларли даражада талафот етказилган.\nReuters агентлигининг гувоҳлар сўзига таяниб хабар қилишича, ҳаво зарбалари берилганидан кейин Ливия пойтахти Триполида отишма бошланган.\nКоалиция кучлари амалиёти бошланганидан кейин Ливия телевидениеси Муаммар Қаддафий чиқишининг аудиоёзувини ёйинлади. Унда Қаддафий халқаро коалиция “тажовузи”га жавобан бутун Ўрта Ер денгизи минтақасидаги ҳарбий ва фуқаролик объектларига зарба бериш билан таҳдид қилди. Полковник Қаддафий Ўрта Ер денгизи минтақаси “ҳақиқий жанг майдони”га айланганини айтаркан, ғарб коалицияси ҳатти-ҳаракатларини “салибчиларнинг мустамлакачиларча тажовузи”, деб атади.\nЛивия телевидениеси хабарларига кўра, Ливияга қарши ҳарбий амалиёт бошланганидан кейин камида 48 киши ҳалок бўлди ва 150 киши жароҳатланди. Бироқ бу маълумотлар ҳали мустақил манбалар томонидан тасдиқланганича йўқ.


“Мардикор ҳоли танг бўлади”\nБугунги кунда миллионлаб ўзбек мардикорлари дунëнинг нисбатан ривожланган давлатларида мардикорлик қилиб¸ ватанда қолган оиласини боқмоқда.\nРоссия меҳнат муҳожирлари сонини икки баробарга қисқартириш ниятида. Агар бу режа амалга ошса, Россияда ишлаëтган ўзбеклар вазияти яна оғирлашиши мумкин.\n4 декабр куни россияликлар билан бевосита телемулоқот давомида Россия бош вазири Владимир Путин¸ мамлакатда ишлайдиган хорижлик меҳнат муҳожирлари учун белгиланган квотани икки бараварга қисқартириш мақсадга мувофиқлигини айтди.\nБу баëнотдан саноқли кун ўтиб Путин¸ 9 декабрда 2009 йил давомида Россия Федерациясига жалб этиладиган меҳнат муҳожирлари квотасига ўзгартиш киритишни кўзда тутувчи фармонга имзо чекди.\nФармонга кўра¸ эндиликда Россия соғлиқни сақлаш ва ижтимоий тараққиëт вазирлиги 2009 йили бу квотани қисқартириш ëхуд кўпайтириш бўйича қарор чиқаради.\nМамлакатда бораëтган сиëсий-иқтисодий жараëнлар¸ қолаверса жамоатчилик фикрини таҳлил қилаëтган кузатувчилар¸ 2009 йил учун меҳнат муҳожирлари сонининг кўпайишидан¸ қисқариши аниқроқ эканини таъкидламоқдалар.\nРоссия ҳукумати дастлаб 2008 йил учун гастарбайтерлар сонини 1 миллион 800 минг қилиб белгилаган¸ аммо кузга бориб¸ иш кучи етишмаслиги оқибатида бу рақамни 3 миллион 400 мингга чиқаришга мажбур бўлган эди.\nАммо глобал молиявий бўҳрон ва жаҳон бозорида ëнилғи нархи кескин тушишидан энг кўп зарар кўрган Россия иқтисодидаги таназзул¸ мамлакатда ишсизлар сонини кўпайтирди ва ҳозирги вазиятда хорижлик меҳнат муҳожирлари кўпчилик россияликларга муаммо манбаи бўлиб кўринмоқда.\nХусусан¸ ноябр ойида мамлакатнинг қатор шаҳарларида норозилик тадбирлари уюштирган Путин етакчилигидаги Бирлашган Россия партиясининг ëшлар қаноти бўлган ëш гвардиячилар¸ "Бизнинг пулимиз - ўзимизга!"¸ "Ҳар иккинчи гастарбайтер - уйингга кет!" деган талабларни ўртага қўйди.\nГарчи Россия ҳукумати 2008 йил давомида 3¸5 миллионга яқин хорижликнинг мамлакатда меҳнат муҳожири сифатида рўйхатдан ўтиб ишлашига изн берган бўлса-да¸ айрим маълумотларга кўра, ҳозирда Россияда 10 миллион мардикор ишламоқда.\nУларнинг аксарият қисми эса¸ марказий осиёлик, хусусан, ўзбекистонлик мардикорлардир.\nХоразмлик 24 ёшли Бобомурод бир йилдирки, Россияда мардикорлик қилиб, пул топиш билан машғул.\n- Бизлар Россиянинг Томск шаҳрида ишлаб юрибмиз. Ойлик ойига қўлимизга 1000 доллардан тегади. Ўзбекистонда бундай пулни топишнинг, ҳатто 100 доллар топишнинг иложи йўқ. Шунинг учун Россияга бориб ишлаб¸ рўзғор тебратаяпмиз, - дейди Бобомурод.\nСуҳбатдошимиз Россия ҳукуматининг меҳнат муҳожирлари сонини қисқартириш борасидаги режасидан хабардор. Лекин Бобомурод бу хабарни хотиржамлик билан қабул қилганлигини айтади.\n- Биз бу ерда рухсатномасиз ишлаб юрибмиз. Россия қандай қонун чиқаришидан қатъий назар, биз ишлайверамиз. Ҳужжатсиз ишлаб юрганларнинг сон-саноғи йўқ. Кун кўриш учун рухсатномасиз ишлаймиз¸ яширинча ишлаймиз. Оила боқиш керак¸ ейиш керак¸ ичиш керак. Ўзбекистонда нон қолгани йўқ. Деҳқончилик қилай десанг, сув бўлмаса, - дея нолийди суҳбатдошимиз.\nБобомуроддан фарқли равишли 20 ёшли Ҳусниддин Россия ҳукуматининг янги режасидан ташвишга тушган. У Россияда ишлаб¸ уйланиш учун пул йиғаяпти.\n- Бизларни агар Россияга киритмай қўйса¸ кун кечиришимиз қийин бўлади¸ уйлана олмаймиз¸ ейиш-ичишга пул бўлмайди. Россияга келиб ишлаб¸ пул топиб юрибмиз. Рўзғоримиз шу ердан топаëтган пулимизнинг ҳисобига бўлаяпти, - дейди Ҳусниддин.\nРоссияда мардикорлик қилаётган самарқандлик Зафар аканинг айтишича, агар Россия ҳукумати мардикорлар сонини камайтирса, айниқса Марказий Осиё халқларига қийин бўлади.\n- Иқтисодий қийинчилик ёмон бўлади¸ бошқа нима бўлиши мумкин? Агар Россия бўлмаса, нафақат Ўзбекситон¸ балки Тожикистон¸ Қирғизистон фуқароларига ҳам қийинчилик бўлади. Лекин Россияда Туркманистон ва Қозоғистондан иммигрант йўқ, - дейди Зафар ака.\nАйрим маълумотларга кўра, ҳозирда Россияда уч миллиондан зиёд ўзбек мардикори тирикчилик қилаётибди. Ўзбекистонлик ҳуқуқ фаоли Ёдгор Турлибеков эндиликда Россияда мардикорлик қилиш орқали рўзғор тебратаётган ўзбек оилаларининг иқтисодий аҳволи қийинлашишини айтади.\n- Гастербайтерларимизнинг ҳоли танг¸ уйидагиларни аҳволи ëмон. Бу иш амалга оширилса¸ албатта қийин бўлади. Мардикорлар бошқа йўлларини ахтаришга мажбур бўлади. Чегарани бузиб бошқа давлатга ўтишга ҳаракат қилади.\nЎзбекистон давлатининг мардикорлар фойдасига хат ëзиб¸ Россиянинг элчисига берганини бир марта ҳам кўрмадик. Булар аксинча халқани қисиб-қисиб келаяптики¸ охир-оқибат халқнинг аҳволи ҳам¸ мардикорнинг аҳволи ҳам танг бўлди, - дейди Ёдгор Турлибеков.\nХабарларда қайд этилишича, жорий йилнинг учинчи чорагида турли давлатлардан келган мардикорлар Россиядан ўз давлатларига 4,045 миллиард АҚШ доллари миқдорида пул жўнатганлар.\nПостсовет давлатлари орасида Ўзбекистондан келган мардикорлар пул жўнатиш бўйича биринчи ўринда. Ўзбек мардикорлари учинчи чоракда Россиядан Ўзбекистонга 1,240 миллиард АҚШ доллари миқдорида пул юборганлар.\nНорасмий манбалар¸ 2007 йили хорижда ишлаëтган 8 миллионга яқин ўзбекистонлик меҳнат муҳожирлари ўз ватанига юборган маблағларнинг энг камтар ҳисоб-китобга кўра¸ 8 миллиард доллар атрофида бўлганини айтишмоқда.


Зоир Мирзаев Қашқадарёдаги 129 та пахса мактаб янгиланганини маълум қилди - EFFECT.UZ\nҚашқадарё вилояти ҳокими Зоир Мирзаев 2021 йилнинг ўтган даври мобайнида вилоятда 129 та пахсадан қурилган мактаб янгиланганини маълум қилди. Бу ҳақда “Daryo.uz” хабар бермоқда.\nМаълум қилинишича, Мирзаев ушбу янгиликни Деҳқонобод туманида бўлиб ўтган уч авлод учрашувида маълум қилган.\n“Мен ҳар доим айтиб чарчамайман, бир йилда кўпи билан 100 та мактабни таъмирлардик, 20 та ёки 40 та янги мактаб қурардик.\nАгар таҳлил қиладиган бўлсак, бир йилда Қашқадарёдаги мавжуд 1210 та мактабнинг 813 таси қайта таъмирланди, янгиланди. Бу эса 600 миллиард сўм дегани”, — деган вилоят ҳокими.\nЗоир Мирзаевнинг қўшимча қилишича, 2021 йил Қашқадарёдаги мавжуд 129 та пахса мактаб ҳам янгиланган.\nҚайд этилишича, 2021 йилда Қашқадарёдаги қурилиш ишларига республика бюджетидан 2,4 триллион сўм маблағ ажратилган.\n“Биз ўртача бир йиллик қурилишлар учун энг кўпи билан 800 миллиард сўм маблағ олганмиз. Бу ҳам 2020 йилда бўлган. Лекин 2021 йилда 2,4 триллион маблағ олдик.\nХалқаро валюта жамғармасининг 2020 йил якунлари бўйича хулосасида бутун дунё иқтисодиёти 4 фоизга ортга кетгани маълум қилинди.\nАммо Ўзбекистонда 1,7 фоизга ўсиш кузатилди. Шунинг ҳисобига республикадаги қурилишларга, жумладан, Қашқадарёнинг ўзига 2,4 триллион маблағ берилди”, — деди вилоят раҳбари.\nЭслатиб ўтамиз, Қашқадарё вилояти ҳокими Зоир Мирзаевнинг ҳисоботи Сенатда танқидий муҳокама қилинган эди.\nTeglar:Qashqadaryo, Зоир Мирзаев, Ўзбекистон


Жигарнинг ёғ босиши: ўтказиб юбормаслик керак бўлган 8 та аломат - 14 Декабря 2020 - www.SheJoT.CoM\nГлавная » 2020 » Декабрь » 14 » Жигарнинг ёғ босиши: ўтказиб юбормаслик керак бўлган 8 та аломат\nЖигарнинг ёғ босиши — ҳужайраларда ортиқча миқдордаги ёғ тўпланиб, бутун орган ҳажмининг 10 фоизгача бўлган жойини эгаллайди ва сурункали жигар касалликлари ривожланишига олиб келади. Жигарда ортиқча ёғ тўпланишининг энг кенг тарқалган сабаби спиртли ичимликларни истеъмол қилишдир. Аммо сўнгги ўн йилликда умуман спиртли ичимлик истеъмол қилмаган инсонлар ҳам жигарда ёғ тўпланиш ҳолатларига дуч келмоқда. Жигар циррози ёки саратонини қўзғатиши мумкин бўлган ушбу касаллик аломатсиз бўлиб, қорин бўшлиғи аъзолари мунтазам равишда текширилиб, таҳлил натижаларидан кейингина аниқланиши мумкин. Жигарда ёғ тўпланиши хавфини жиддий равишда оширадиган айрим омиллар ва аломатлар билан қуйида танишиш мумкин.\nРивожланаётган касалликни аниқлаш мумкин бўлган дастлабки аломат — бу доимий очлик ҳиси. Шунингдек, ширинлик ва ёғли таомларга бўлган эҳтиёжнинг ортиши. Агар ушбу аломатларга вақтида эътибор қаратилмаса ёки уларни истеъмол қилиш даражаси ортса, жигарда ёғ тўпланиши ҳолати кузатилади ва касаллик ривожланади.\nҚорин соҳасида ёғ йиғилиши\nИчки аъзолар атрофида ҳосил бўладиган ёғ нафақат бир қанча қийинчиликлар туғдиради, балки хавфли ҳам ҳисобланади. Қорин ва белнинг катталиги 85 сантиметрдан ошган одамларда юрак-қон томир касалликлари, диабетнинг иккинчи тури ва жигарни ёғ босиши хавфи юқори бўлади. Агар ушбу ҳолат кузатилган бўлса, йилига камида бир марта ички аъзоларни текширтириб кўриш керак. Шунингдек, ортиқча вазнни йўқотиш усуллари ҳақида ҳам мутахассис билан маслаҳатлашиш керак.\nЮқори холестерин миқдори\nҚонда триглицерид ёки холестерин миқдорининг ортиши жигарда ёғ тўпланишининг белгилари бўлиши мумкин. Холестерин ишлаб чиқарадиган ва уни қонга тарқатадиган жигар ҳисобланади. Шунинг учун ратисондан тўйинган ёғларни ўз ичига олувчи жуда кўп миқдорда озиқ-овқат ўрин олган бўлса, жигар яна ҳам кўпроқ холестерин ишлаб чиқаради. Ушбу кўрсаткич миқдори ортиб борса, нафақат юрак ва қон томирлар, балки жигарга ҳам алоҳида эътибор талаб этилади.\nҚандли диабетнинг иккинчи тоифаси\nАгар беморда қандли диабет касаллиги аниқланса, доимий жигар текширувлари ва тиббий кузатувлар олиб борилиши керак. 2016 йилда Калифорния университети олимлари олиб борган тадқиқот шуни кўрсатдики, қандли диабетнинг иккинчи тоифаси билан касалланган беморларнинг 65 фоизида жигарнинг ёғ босиши ҳолатлари мавжуд.\nЖигарнинг ёғ босиши билан касалланган беморларда гипертония ушбу касалликка чалинмаганларга қараганда уч марта кўпроқ учрайди. Агар юқори қон босими кузатилса, жигарни текширтириш муҳим. Шунингдек, жигарнинг ёғ босиши ташхиси қўйилса, қон босими ва юрак саломатлигини диққат билан кузатиш керак.\nОила аъзоларининг бирортасида жигарда ёғ тўпланиши кузатилган бўлса, бунда бошқа вакилларда ҳам ушбу касаллик хавфи 13 баравар юқори. Жигарнинг ёғ босиши, афсуски, ирсий касаллик ҳам ҳисобланади.\nДоимий чарчоқ ҳиси\nЖигарнинг ёғ босишини қон текшируви ёки биопсиясиз аниқлашга ёрдам берадиган жисмоний аломатлар йўқ. Аммо доимий чарчоқ ва заифлик ҳиси энг яққол белги бўлиб, бундан сўнг, албатта, шифокор билан маслаҳатлашиш зарур.\nҚорин бўшлиғининг ўнг томонида оғриқ\nУшбу аломат ўзини жуда кеч намоён қилиб, одатда касалликнинг аллақачон ривожланиб бораётган асоратлари ҳақида белги беради. Қориннинг ўнг томонидаги оғриқлар вақти-вақти билан ва тартибсиз равишда пайдо бўлса, дарҳол шифокорга мурожаат қилиш керак.\nКатегория: Foydali maslahatlar / Полезны советы | Просмотров: 31 | Добавил: iphone | Теги: #news, #xabarlar, #Yangilik, #Yangiliklar, #ahborot, #habarlar, #newsuz, #uznews, #новости | Рейтинг: 0.0/0


“Газпромбанк” “Ўзтрансгаз” компаниясига 300 млн доллар миқдорида кредит ажратади - Anhor\nAnhor Все посты “Газпромбанк” “Ўзтрансгаз” компаниясига 300 млн доллар миқдорида кредит ажратади\n“Газпромбанк” (Россия) «Ўзтрансгаз» акциядорлик жамиятига 300 млн доллар миқдорида кредит ажратадиган бўлди. Маблағ 545 км газ қувурларини қуриш, реконструкция қилиш, капитал таъмирлаш ишларига сарфланади. Бу ҳақда Россия банкининг матбуот хизмати хабар беради, деб ёзади “Фергана” нашри.\nГазпромбанк ва Россия экспорт суғурта агентлиги (ЭКСАР) ўртасида имзоланган келишув Ўзбекистондаги магистрал газтранспорт тизимини модернизация қилиш, унинг қувватини оширишга хизмат қилади. «Айниқса бу куз-қиш мавсумида аҳоли ва иқтисодиётни мунтазам газ билан таъминлашда муҳимдир», — дейди «Ўзтрансгаз» бошқаруви раиси Беҳзод Норматов.\nГазпромбанк беш йилдан бери Ўзбекистондаги лойиҳаларни молиялаштириб келади. 2017 йил 2 ноябрда РФ Бош вазири Дмитрий Медведевнинг Тошкентга расмий ташрифи чоғида Газпромбанкнинг Ўзбекистондаги шериклари билан ҳамкорлик борасида қатор шартномалар имзоланганди. Жумладан, томонлар структурали молиялаштириш бўйича россия-ўзбек марказини ташкил этиш, Шўртан газ-кимё мажмуасининг тозаланган метани базасида сунъий ёнилғи ишлаб чиқариш, Жиззах вилоятида нефтни қайта ишлаш комплексини барпо этиш бўйича келишиб олгандилар.\nСенатнинг йигирманчи ялпи мажлисида “Ижтимоий тадбиркорлик тўғрисида”ги қонун муҳокама қилинади


Россия ва Саудия Арабистони С-400 тизимларини етказиб бериш бўйича келишувга эришди\nРоссия ва Саудия Арабистони С-400 зенит-ракета тизимларини етказиб бериш ҳақида келишиб олди, дея хабар бермоқда РИА Новости Россия ҳарбий-техник ҳамкорлик бўйича Федерал хизмати вакили Мария Воробьёвага асосан.\nШунингдек, Ар-Риёд Москвадан "Корнет-ЭМ" танкларга қарши ракета мажмуалари, ТОС-1А "Буратино" оғир ўтсочар тизимлари, АГС-30 граната отадиган қуроли ва Калашников АК-103 автоматларини сотиб олади.\nБундан ташқари, Рособоронэкспорт ва Саудия ҳарбий-саноат компанияси қиролликда АК-103 ва унга ўқларни лицензия асосида ишлаб чиқариш учун шартнома имзолади.\nЎтган ҳафта Пентагон Ар-Риёдда С-400 мажмуаларини сотиб олиш нияти борлигидан ташвишда эканини билдирганди. Маълум қилинишича, «ушбу тизимлар Америкада ишлаб чиқарилган тизимлар билан номувофиқдир».\nКремль эса, ўз навбатида, Россия ва Саудия Арабистонининг мудофаа соҳасидаги ҳамкорлиги учинчи мамлакатларга қарши қаратилмагани, «дунё ва минтақада барқарорликни» таъминлаш учун мўлжалланганлигини таъкидлаб ўтди.\nОлимлар Россия шарқида кучли табиий офатлар юз бериши мумкинлигидан огоҳлантирди\n18:50 / 21.07.2018\nПомпео: АҚШ Россиядан миннатдор\n15:57 / 21.07.2018


35164 Ўқиш режими + -\nМусулмон жамияти учун йилнинг энг афзал мавсуми бўлган Рамазон кириб келди. Келаси бир ой давомида бутун дунё мусулмонлари жисмларининг имкониятлари нақадар мўллигини, шукр келтиришни ўрганадилар.\nБаҳор ёки ёз ойларига тўғри келган Рамазон шимолий яримшарда яшайдиган мусулмонлар учун қийинроқ бўлади. Чунки унда кунлар узунроқ бўлиб, рўзадорлик соатлари кунига камида 15 соат давом этади.\nБироз машаққати бор бўлса-да, рўза тутиш аслида соғлом одат ҳисобланади ва кўпинча шифокорлар томонидан тавсия қилинади.\nЮнон табиби Гиппократ рўза тутишни саломатликни яхшилашда маслаҳат берган бўлса, илоҳий динлар эса руҳиятни яхшилаш учун тавсия қиладилар. Рўза асосан диний амал ҳисоблаб келинган бўлса-да, бугунги кунда кўплаб инсонлар унинг очиқ-ойдин тиббий фойдалари учун ҳам амалиётда қўллашмоқда.\nЎтган йили АҚШнинг Атланта шаҳридаги Жоржия штати университети тадқиқотчилари рўза тутилганда ва кам углеводли парҳезлар қилинганда жисмимиз бизнинг қон томирларимизга ёшартирувчи таъсир қилиши мумкин бўлган молекула ишлаб чиқаришини аниқлашди.\nЛекин рўза тутганда танамизда айнан нима содир бўлади?\nРўзанинг жисмимизга таъсирларини шарҳларкан, Вилдан Челик шундай дейди:\n“Бизнинг ҳазм қилиш тизимимиз танамиздаги энг кўп қувватни сарфлайди. Бу энергиядан фойдаланган пайтда у иммун тизими, мия ва мушаклар каби барча бошқа ишлаб турган тизимларга ва ички аъзоларга рақобатчи бўлади. 15-16 соатлаб рўза тутиш орқали биз ҳазм қилиш тизимимизга дам берамиз ва бошқа аъзоларга кўпроқ энергияни истеъмол қилиш имкониятини берамиз”.\nБиз рўза тутишдан аввал саҳарлик пайтида қабул қиладиган асосий ва мураккаб углеводлар куннинг биринчи саккиз соати давомида энергия билан таъминлаб туради.\nБиринчи саккиз соатдан кейин эса биз саҳарликда қабул қилган оқсиллар қўшимча ўн икки соатлик таъминотни амалга оширади.\nШу тариқа соғлом таомланиш билан рўза тутиш, ҳатто бу энг узоқ соатларга тўғри келса ҳам, ҳеч қандай нохуш оқибатларга олиб келмайди. “Ифторликка ҳам минерал ва витаминга бой маҳсулотлардан, жумладан, дон маҳсулотларидан тановул қилиш керак. Шу билан бирга таомни яхшилаб чайнаш ва кўп сув ичиш ҳам аҳамиятли”, дейди Челик.\n“Танангизнинг шакарга бўлган эҳтиёжини эса барра ёки қуритилган мевалар билан тўлдиришингиз мумкин. Кўпроқ сабзавотлар ейиш керак. Тухум саҳарликда ейиш учун оқсилнинг энг яхши манбасидир”.\n11:53 / 06.06.2017 1341\n18:36 / 27.11.2017 1078\n00:44 / 02.02.2017 4009\n06:57 / 16.10.2016 1734


ЎЗБЕКИСТОН РЕСПУБЛИКАСИ ОЛИЙ СУДИИККИ ҚЎЛДАН ЧИҚҚАН «ҚАРС»… from\nИККИ ҚЎЛДАН ЧИҚҚАН «ҚАРС»…\nЎзбекистон Республикаси суд тизимида сайёр суд мажлислари ташкил қилина бошлаганлиги айни муддао бўлди, десак асло муболаға бўлмайди. Судланувчининг яшаш ҳудудида ўтказилган сайёр суд жараёни айбланувчининг турмуш тарзи, қандай инсонлиги ҳақида тўла маълумот тўплашда, ҳақиқатни аниқлашда, шаффофликка эришишда ва жазо тайинлашда адолат тамойилларига амал қилишда катта имконият яратмоқда.\nШундай суд ишларидан бири ҳақида тўхталсак. Жорий йилнинг 27 октябрида жиноят ишлари бўйича Хатирчи туман сайёр суд мажлиси “Тасмачи” МФЙ биносида ўтказилди. Шу қишлоқ фуқароси Сирожиддин Сафаров (исм-фамилиялар ўзгартирилган — таҳририят) Ўзбекистон Республикаси Жиноят кодекси 105-моддасининг 1-қисми билан айбланган.\nЎрта махсус маълумотга эга, 34 ёшли судланувчи С. Сафаров шу туманда туғилиб ўсган, оилали, 2 нафар фарзанднинг отаси. Ота-боболаримиз баъзиларни ҳали ёш, қони қайноқ-да ҳали, деса, Сирожиддиннинг ёшидагиларни ҳаётнинг пасту баландини кўриб, оқ-қорани таниган, дея таърифлашади. Аммо шундай одам қўшниси, қишлоқдоши билан муомала қилиб, орадаги муаммони яхшилик билан ҳал қилиш тадбирини кўриш ҳақида ўйлаб ҳам кўрмади.\nС. Сафаров 2020 йил 30 июль куни соат 07:40 ларда “Тасмачи” қишлоғидаги дашт ерда жойлашган узумзорига бориб, у ерда ишлаб юрган акаси Жасур Сафаров билан учрашади. Бу ерга келишининг сабаби ака-укалар Шухрат ва Шариф Раҳимовлар уларнинг укаси Қудратни белкурак билан уриб, унга тан жароҳати етказганликларини, Қудратнинг соғлиғи ёмон аҳволда эканлигини, уйида ётганлигини, уни бу аҳволга солганликлари учун қўшни боғ эгалари билан гаплашиб олмоқчи эканлигини айтади. Бу воқеани эшитган Жасурнинг ҳам жаҳли чиқади. Бу муштумзўрликнинг ҳисобини сўраш учун кетаётган укасининг улар билан уришиб кетишидан ҳадиксираб, у ҳам укасининг орқасидан юради.\nАйби борнинг оёғи қалтирайди деганларидек, қорамолларга қараб юрган Шуҳрат ака-ука Сафаровларнинг ўзлари томонга келаётганликларини кўриши билан укаси Шарифга кечаги қилмишлари учун кечирим сўрашлари лозимлигини уқтириш ўрнига чўнтагидаги телефонини бериб, қўшнилари жанжал кўтаришса, телефонига тасвирга олишини тайинлайди. Ўзи эса қўлидаги сут челагини узум буталарининг орасига қўйиб, “меҳмон”ларнинг қаршисига чиқади ва… кутилганидай жанжал бошланади… Жасур уларни ҳарчанд ажратишга ҳаракат қилса ҳам эплолмайди.\nАкасининг дўппосланаётганини кўрган Шуҳрат эса уларни ажратиш ўрнига бемалол тасвирга олиш ишларини давом эттиради. Буни қандай изоҳлаш мумкин? Наҳотки аканинг соғлиғидан кўра кўра унинг калтакланганини исботлаш учун тасвирга тушириш шунчалар муҳим бўлса? Бу қандай инсонийликка тўғри келади? Ота-боболаримиз “Бир таёқ бахт, бир таёқ бадбахт”, деб бекорга айтишмаган. Агар шу муштлашувда акасига бирон нима бўлсаю тасвирга асосланиб, жиноятчи жазосини олганидан кимга наф? Тасвирчи ука бир умр виждон азобида қолмасмиди?\nСирожиддин ва Жасур Сафаровлар Шуҳратни уриб, тепиб хумордан чиққач, Шарифнинг тасвирга олаётганини кўриб, у томонга юришади.\nШариф қочади, улар қувлашади, аммо етишолмайди. Улар кетгач, қайтиб келиб, акасининг аҳволи ёмонлигини кўради ва уни туман тиббиёт бирлашмасига олиб боради.\n“Тасмачи” МФЙда ўтказилган сайёр суд мажлисида жабрланувчи Шуҳрат Раҳимов судланувчи унинг бўйнининг орқа томони ва бел қисмига тепганини, унга даъвоси борлигини, кечирмаслигини, етказилган моддий ва маънавий зарар масаласида фуқаролик судига мурожаат қилишини, қонундаги энг оғир жазо тайинлашни сўраб кўрсатма беради.\nХалқимизда қарс икки қўлдан чиқади деган нақл бор. Бу айни ҳақиқат. Бир кун олдин ака-ука Раҳимовлар Қиличбек Сафаровни белкурак билан уриб, жароҳат етказмасдан муомалаю мадора қилганларида, Сафаровлар ҳам муаммони тинч йўл билан ҳал қилиш йўлларини излаганларида бу ҳолга тушмаган бўлар эдилар. Қишлоқдошлари олдида икки оила вакилларининг ҳам юзлари шувит бўлмас эди.\nЖиноят ишлари бўйича Хатирчи туман суди судланувчи С. Сафаровга нисбатан жазо тури ва меъёрини белгилашда унинг айбига иқрор ва пушаймонлигини, яшаш жойидан ижобий тавсифланганлигини, муқаддам судланмаганлигини Ўзбекистон Республикаси Жиноят кодексининг 55-моддасига асосан жазосини енгиллаштирувчи ҳолатлар деб, Ўзбекистон Республикаси Жиноят кодексининг 56-моддасига асосан жазони оғирлаштирувчи ҳолат йуқ деб ҳисоблади. Судланувчи Сирожиддин Сафаровни Ўзбекистон Республикаси Жиноят кодекси 105-моддасининг 1-қисмида назарда тутилган жиноятни содир этганликда айбли деб топди ва унга Ўзбекистон Республикаси Жиноят кодексининг 105-моддасининг 1-қисми билан 1 йил 6 ой муддатга озодликни чеклаш жазосини тайинлади.\nМамлакатимизда қонун устуворлиги таъминланган. Жиноят қилган фуқаро борки, жазо олиши муқаррар. Судья қонун ҳужжатлари асосида ҳукм чиқаради. Аммо кишини бошқа нарса мулоҳазага чорлайди. Қишлоқда биров-бировга бегона эмас. Одамларнинг дил ришталари қариндошлик, қўшничилик, қишлоқдошлик туйғулари билан бир-бирига чамбарчас боғланиб кетган. Қўшни тандирида нон ёпилган куни икки ёнидаги қўшниси дастурхонида ҳам иссиқ нон бўлади. Ширин таом пиширса, албатта, қўшнига илинишади. Ана шундай қадриятларга эга халқ фарзандлари арзирли сабабсиз бир-бирини белкурак билан урса, ёқалашса, тан жароҳати етказса ва уларни ажратиб, бир-биридан узр сўраш ўрнига ўз акасини калтаклашаётганини бемалол тасвирга олиб турса… бу қайси мантиққа тўғри келади?! У тан жароҳати етказган йигит ички ишлар ва суд органларига шикоят қилмасаю ҳисоб сўраб келган акага жазонинг энг оғир тури берилишини сўрашса…\nБир куни қорлар ёғади, излар босилади. Аммо жаҳлга эрк бераверсак, халқимизнинг кечиримлилик, меҳр-оқибатлилик борасидаги қадриятларига путур етиши бор гап. Қишлоқнинг келбатли, бақувват эркаклари ўзаро муштлашувдан номус қилиш ўрнига бу ишини элга достон қилиб, суддан жазо талаб қилиб юриши йигит деган шарафли номга муносибмикан?..\nХатирчи туман суди судья ёрдамчиси,\n2020 йил 13 ноябрь)


Муҳаррир минбари\nМана, фасллар келинчаги баҳор ҳам ўзининг гўзал сепини ёйиб, ўлкамизга янада ўзгача чирой бахш этиб келди. Ўрик ва бодом гулларига кўзингиз ҳар тушганида юрагингизда нафислик уйғониб, завққа тўлади. Шунингдек, баҳор келиши билан аёлларнинг бир қувончига ўн қувонч қўшилади. Чунки 8 март – Халқаро хотин-қизлар кунини улар орзиқиб кутишади. Ахир, оналар фарзандларидан, севишганлар ўз маҳбуб ёки маҳбубаларидан, аёллар турмуш ўртоқларидан, қизлар оталаридан совға кутишади... Йигитлару эркаклар эса "Нима совға қилсам экан?” дея дўконлар оралаб ўйга ботишади. Шу кунларда гул бозорларида сотувчиларнинг қўли-қўлига тегмайди, кимдир атиргул, кимдир лола харид қилиб, яқинларини хушнуд этгиси келади.\nБироқ... Биласизми, азиз эркаклар, аёлга аслида кўп нарса керак эмас. Бир оғиз ширин сўз, озгина эътибор, битта чиройлик кичик гулдаста унинг юрагини тўлдириб қувонч бахш этади. Статистик маълумотларга кўра, нозик хилқат вакилларига эркакларимиз томонидан кўпроқ гулдаста, шоколад, атир, юмшоқ ўйинчоқлар совға қилинар экан.\nМунис онахонлар, дилбар қизларжон, бир сўз билан айтганда, кўнгил дунёсининг маликалари бўлмиш азиз аёллар, сизларга, энг аввало соғ-саломат бўлишингизни ва ҳаёт йўлларида доимо кўнгил бутунлиги ҳамроҳ бўлишини тилаймиз.\nМаъпура НАБИЕВА, "Диллашув ва гўзаллик сари" бўлимининг муҳаррири.\nКўрилган: 1 955\nЧоп этилган: 8-03-2018, 08:13\nЧоп этилган: 8-03-2018, 08:04\nЧоп этилган: 1-10-2017, 01:22\nХонанда - Қурсия Эсоновадан табрик\nЧоп этилган: 26-06-2017, 06:17


Брэд Питт яна “ажрашди” (фото) /// 56 ёшли актёр Брэд Питт ва 27 ёшли модель Николь Потуральскининг муносабатлари расман якунига етди, деб хабар бермоқда “Daily Mail”. – ВОҲА\n56 ёшли актёр Брэд Питт ва 27 ёшли модель Николь Потуральскининг муносабатлари расман якунига етди, деб хабар бермоқда “Daily Mail”.\nМаълумотларга кўра, жуфтлик бир йилдан ошиқ вақт давомида бирга бўлишган.\nТаъкидланишича, ажримга масофа сабаб бўлган. Зеро, Питт Америкада, Потуральски эса Германияда яшайди. Бундан ташқари, актёр ҳозирда ҳал қилиши керак бўлган жуда қийин оилавий вазиятга эга.


Қудратли тўлқин (2019 йил, 18 сон) | insonvaqonun.uz\n2019 йил 33 сон\nБош саҳифа/Олам ва одам/Қудратли тўлқин (2019 йил, 18 сон)\nҚудратли тўлқин (2019 йил, 18 сон)\nБУЮК донишмандларнинг ҳикматли сўзларида “Тараққиётнинг умумий кўламида ҳар бир халқнинг ўрни ўша халқ ўқиётган китобларнинг сони билан белгиланади”, дейилган. Демак, тараққиёт ва тафаккур чўққисини китоб билан забт этиш давлат сиёсати даражасига кўтарилиши бежиз эмас. Китобга меҳр тўлқини бутун Ўзбекистон бўйлаб тарқалди. Олис туман ва қишлоқларда ҳам бугунги кун мавзуси — КИТОБ!\nСуҳбатдошимиз Ғиждувон туман ҳокими ўринбосари Шоназар ҒАЙБУЛЛАЕВ.\n— Шоназар Мирбобоевич! Президентимиз жорий йил 19 март куни бўлиб ўтган видеоселектор йиғилишида ёшлар ўртасида китобхонликни тарғиб қилиш масаласига алоҳида эътибор қаратди. Бу борада Сизнинг фикрингиз қандай?\n— Давлатимиз раҳбари раислигида ўтказилган видеоселектор йиғилиши ёшларга эътиборни кучайтириш, ёш авлодни маданият, санъат, жисмоний тарбия ва спортга кенг жалб этиш, уларда ахборот технологияларидан тўғри фойдаланиш кўникмасини шакллантириш, ёшлар ўртасида китобхонликни тарғиб қилиш, хотин-қизлар бандлигини таъминлаш масалаларига бағишланди. Президентимиз ижтимоий, маънавий-маърифий\nсоҳалардаги ишларни янги тизим асосида йўлга қўйиш бўйича бешта муҳим ташаббусни илгари сурди.\nЮртбошимиз ўзини ҳурмат қилган ҳар бир раҳбар ўзи таҳсил олган мактабининг кутубхона фондига 10 донадан бадиий китобни тақдим этиши катта савоб иш бўлишини алоҳида таъкидлади. Ва бу хайрли таклиф бутун мамлакатимиз бўйлаб кенг қўллаб-қувватланди, қудратли тўлқинга айланди. Ана шу ташаббус шарофати билан туманимиз мактаб кутубхоналарига бугунги кунда 4000 га яқин китоб тақдим қилинди. Бу рақам ойнинг охирига қадар 10 мингтага етиши аниқ. Туманимиз ҳокими Муроджон Умаров раҳбарлигида мактабларга 20 тадан кам бўлмаган китоблар жамланмасини совға қилиш давом этмоқда. Китоб ғоят буюк кучдир. Бу кучни мактабларга китоб совға қилаётган ҳар бир раҳбар, ҳар бир инсон қаторида мен ҳам чин юракдан ҳис этдим. Ўз халқини, ёшларини китоб мўъжизаларига ишонтираётган давлатимиз раҳбарининг бу ташаббуси, албатта, ўз мевасини беради. Юртимиз ёшлари билим ва тафаккурда юксак чўққиларни забт этади.\n— Йиғилишда маҳаллий ҳокимликларга туман марказида намунали китоб дўкони ташкил этиш, қишлоқ ва овуллар аҳолисига кутубхона хизматини кўрсатиш вазифаси юклатилди. Бу борада Ғиждувон туманида қандай ишлар олиб борилмоқда?\n— Дарҳақиқат, йиғилишда маҳаллий ҳокимликларга туман марказида намунали китоб дўкони ташкил этиш, қишлоқ ва овуллар аҳолисига кутубхона хизматини кўрсатиш вазифаси ҳам юклатилди. Бу борада ҳам туманимизда ўзига хос ютуқларга, албатта, эришамиз.\nЖорий йилнинг 30 июнига қадар туман марказида битта замонавий китоб дўкони қуриб фойдаланишга топширилади ва ёшларнинг севимли масканига айланади. Бунга тайёргарлик ишлари аллақачон бошлаб юборилди.\n— Айни вақтда туманингизда қанча китоб дўкони бор? Тумандаги илгаридан мавжуд бўлган китоб дўконлари ҳозир қай аҳволда?\n— Бугунги кунда туманимизда 13 та китоб дўкони мавжуд бўлиб, уларнинг аксарияти бозор ҳудуди атрофида жойлашган. Аҳолига қулай бўлган жойда жойлашганлиги учун ҳам бу маърифат дўконлари доимо гавжум.\nКитоблар савдоси жойларда ҳам кўчма тарзда ташкил этилаяпти. Ўтган ҳафтанинг ўзида 5 та мактабга кўчма китоб дўкони ташкил этилиб, ёшларга зиё улашилди. Ёшлар билан бир қаторда аҳоли ва ўқитувчилар ҳам бу китоблардан баҳраманд бўлдилар.\n— Президентимизнинг юқоридаги топшириғи ижросини таъминлаш юзасидан айни кунларда қандай амалий ишлар режалаштирилган?\n— Давлатимиз раҳбарининг топшириқлари юзасидан туманда ёшлар маънавиятини юксалтириш ва уларнинг бўш вақтларини мазмунли ташкил этиш бўйича 5 та тамойилни жорий қилиш тизими ишлаб чиқилди. Бу тизимга кўра, 2019-2021 йилларда китоб тарғиботи ва китобхонлик бўйича туман маҳаллаларида 74 та янги кутубхона очилади. Улардаги китоблар сони 29600 тани ташкил этади. Шундан 330 таси Президент асарлари, 14 200 таси бадиий, 3520 таси болалар адабиёти, 440 таси маҳалла тизимига оид, 5500 таси ўсмирлар адабиёти ва 5610 таси бошқа адабиётлардан иборат бўлиши режалаштирилган. Шунингдек, 140 та ташкилотда китоб жавони ташкил этилади. Мактаб ва коллежларда “Ҳафтада бир китоб!” акцияси ташкил этилиши ҳам ўз натижасини беради, албатта.\nШунингдек, кутубхоналарда кўрик-танловлар ташкил этиш, семинарлар, конференциялар ўтказиш, тумандаги марказий кутубхонада мактаб ўқувчилари ўртасида “Заковат” интеллектуал\nўйинини ўтказиш, маҳалла ва корхоналарда кичик кутубхоналар ҳамда Абдухолиқ Ғиждувоний зиёратгоҳи мажмуасида катта кутубхона ташкил этиш, интернет клубларида электрон кутубхоналар базасини шакллантириш каби бир қатор вазифаларни белгилаб олдик. Китоб билан биргамиз.\n— Суҳбат учун ташаккур.\n“Инсон ва қонун” мухбири\nМаруса ҲОСИЛОВА суҳбатлашди.\n328\tЧоп этиш PDF\nДунёни меҳр қутқаради (2019 йил, 33 сон)\nБугун ҳамма нарсанинг иложи бор! (2019 йил, 33 сон)\nХусусий мулк дахлсиз (2019 йил, 33 сон)\nБлогерлар шарҳлар учун жавобгар(ми?) (2019 йил, 33 сон)\n“Виждонли” суд эксперти (2019 йил, 32 сон)\nКоса тагида нимкоса ёхуд “пора”ни англатувчи атамалар (2019 йил, 32 сон)\nДАЪВО (ҳикоя) 2019 йил, 32 сон\nҲикматлар хазинаси (2019 йил, 32 сон)\nКоррупцияга қарши курашишда хориж тажрибаси (2019 йил, 32 сон)\nГендер тенглиги: ёхуд аёлларга меҳр-оқибатдан квота бўлсин (2019 йил, 32 сон)


Ўзбекистонда 2016 йилдаги энг оммабоп автомобиль маркалари, моделлари ва нарх рекордлари\n22:31 / 01.02.2017\nOLX эълонлар сервиси таҳлилчилари 2016 йил статистикасини ўрганиб, "бозори чаққон" автомобиль маркалари, моделлари ва нарх рекордларини аниқлашди.\nЎзбекистонликлар орасида оммабоплик бўйича Chevrolet маркаси шубҳасиз етакчи бўлиб қолмоқда. Ўзбекистон ва Қозоғистонда йиғилувчи бу маркадаги автомобилларга интернетда харид қилинган автомобилларнинг 56 фоизи тўғри келади.\nВАЗ автомобилларига талаб Chevrolet’никидан деярли уч баробар камроқ бўлган ҳамда унга OLX’да амалга оширилган барча келишувларнинг 16,5 фоизи тўғри келган. OLX’да "Жигули" 2 миллиондан бошлаб таклиф қилинган. 3-ўрин эса Daewoo маркасига насиб қилган. Жанубий Корея бренди ҳиссасига порталда амалга оширилган ҳар ўнинчи келишув тўғри келган.\nЮқори бешталикдан шунингдек бир-бирига умуман ўхшамайдиган маркалар ҳам ўрин олди, булар – Германиянинг Mercedes’и ва Россиянинг ГАЗи. Бу маркалар деярли бир хил кўрсаткич намоён қилганлар: улар ҳиссасига 2016 йилда амалга оширилган келишувларнинг 2 фоизи тўғри келган.\nКучли ўнталикни ҳиссасига 0,7 фоиздан 2 фоизгача келишувлар тўғри келган маркалар якунлаган: 5-ўрин – BMW, 6-ўрин – "Москвич"га насиб қилган, ундан кейинги ўринларни Hyundai, Nissan ва Toyota, ЗАЗ эгаллаган.\nЎзбекистонда 2016 йилда энг харидоргир автомобиль маркалари етакчи ўнталиги\nЭнг оммабоп моделлар рейтинги қуйидагича кўриниш олди.\nРейтингда Spark етакчилик қилмоқда (барча келишувларнинг 16,6 фоизи), ундан кейин Lacetti (12,9) келмоқда. Кейинги ўринларни Chevrolet Nexia (10,1 фоиз), Matiz (9,6 фоиз), Cobalt (7,4 фоиз), Daewoo Matiz (4,4 фоиз), Chevrolet Captiva ва Daewoo Nexia (3,9 фоиз) эгаллаган. ВАЗ 2106 ҳиссасига барча келишувларнинг 3 фоизи тўғри келган, қолган моделлар ҳисобига эса 40 фоиз келишувлар тўғри келган.\n2016 йилда Ўзбекистонда энг оммабоп бўлган автомобиль моделлари рўйхати\n8. ВАЗ 2106\nНархлар борасидаги рекордлар\nOLX сайтида автомобилларга нархлар 2 млн сўмдан бошланади. Бироқ қимматбаҳо машиналар сегментида "ҳайратомуз" таклифлар ҳам бўлган. Улардан бири – тўлиқ реставрация қилинган "Чайка" 13 модели сотилиши ҳақидаги таклиф бўлиб, ноёб машинага 100 минг доллар сўралган.\nMercedes G55 (гелендваген) йўлтанламаси учун 130 минг доллар, Германиядан келтирилган Porsche Cayenne’га 95 минг доллар, Panamera‘га 88 минг доллар сўралган.\nЎзбекистонда 2016 йилда OLX’да "Енгил автомобиллар" тоифасида амалга оширилган энг қимматбаҳо келишув Audi Q7 моделининг 220 млн сўмга сотилиши бўлган.\n12:00 / 21.05.2021\nOLX сотув таҳлили: Ёзда қандай маҳсулотлар билан савдо қилиш фойдали?\n12:00 / 11.02.2021\nТестдан ўтинг. Интернетдаги фирибгарликлар схемаларини биласизми?\n16:53 / 30.10.2020\n«Кунига 35 миллионгача пулни ечиб олишяпти» — Ўзбекистонда фирибгарликнинг янги турлари пайдо бўлди\n19:00 / 08.06.2020\nOLX ребрендинг ўтказди: логотип, шиор ва платформа дизайни янгиланди


Ўзбекистонда коронавирус: 18 август асосий хабарлари - 18.08.2020, Sputnik Ўзбекистон\nЎзбекистонда коронавирус: 18 август асосий хабарлари\nCутка давомида 425 кишида коронавирус аниқланди, Ўзбекистонда коронавирус инфекцияси қайд этилганлар сони 36 352 нафарни ташкил қилмоқда. 18.08.2020, Sputnik Ўзбекистон\n© Sputnik / Maksim Blinov / Фотобанкка ўтишУчастники выставки всероссийского форума "Здоровье нации — основа процветания России" во время демонстрации защитных костюмов в Москве\nCутка давомида 425 кишида коронавирус аниқланди, Ўзбекистонда коронавирус инфекцияси қайд этилганлар сони 36 352 нафарни ташкил қилмоқда.\nТОШКЕНТ, 18 авг — Sputnik. Sputnik Ўзбекистон республикадаги эпидемиологик вазият тўғрисида асосий хабарларни тўплади.\n18 Август 2020, 14:13\nБир сутка давомида 425 кишида коронавирус аниқланди, Ўзбекистонда коронавирус инфекцияси қайд этилганлар сони 36 352 нафарни ташкил қилмоқда.\nЯнги касалланиш ҳолатларининг 222 нафари Тошкент шаҳрида, 26 нафари Самарқанд вилоятида ҳамда 4 нафари Андижон вилоятида тана ҳарорати кўтарилганлиги боис профилактика мақсадида ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nБугуннинг ўзида 482 нафар бемор тузалиб, ўз уйларига кузатилди. Республика бўйлаб жами соғайганлар сони 32 062 нафарга етди. Соғайиш кўрсаткичи 88 фоизга етди.\nТошкентда моргдан жасад чиқаришни бизнесга айлантирмоқчи бўлган эксперт ушланди\n18 Август 2020, 13:32\nАйни пайтда 4 048 нафар беморга белгиланган стандартлар бўйича даво чоралари кўрилмоқда.\nКун давомида коронавирусга чалинган 4 нафар бемор – Яшнобод туманида яшаган 60 ёшли Д.П. (аёл) ҳамда Учтепа туманида яшаган 52 ёшли А.Э. (эркак), Юнусобод туманида яшаган 67 ёшли М.Ю. (аёл) ҳамда Ангрен шаҳрида яшаган 61 ёшли М.Г. (аёл) вафот этди.\nЎзбекистонда жами 242 киши пандемия қурбони бўлди.\nЮз миллион долларлик кредит\nОсиё инфратузилма инвестиция банки (АИИБ) Ўзбекистонга 100 миллион доллар миқдорида кредит ажратишни маъқуллади, ушбу маблағ соғлиқни сақлаш соҳасида шошилинч ёрдам кўрсатиш ва COVID-19 чақирувларига жавоб бериш учун ишлатилади.\nЛойиҳа Осиё Тараққиёт Банки томонидан молиялаштирилиб, Ўзбекистоннинг COVID-19’ни диагностика қилиш, тест ўтказиш ва даволашга қаратилган. Ўзбекистон аҳолисига, айниқса касал бўлган ёки хавф остида бўлган одамларга, хусусан қария ва сурункали касалликларга чалинганларга ёрдам кўрсатилади.\nМактаб ва боғчалар очилишига тайёргарлик\nЎзбекистонда мактаб ва боғчалар очилишига тайёргарлик кўрилмоқда. Мактабгача таълим вазирлиги ва Халқ таълими вазирлиги билан ҳамкорликда таълим муассасаларида амал қилувчи санитария меъёрлари ишлаб чиқилмоқда. Меъёрлар Адлия вазирлиги томонидан ҳуқуқий экспертизадан ўтказилади ҳамда барча томонидан бажарилиши бирдек мажбурийлиги белгилаб қўйилади. Шундан кейин мактабгача таълим ташкилотлари ва умумтаълим мактабларига фаолиятини бошлаш учун рухсат берилиши айтилмоқда.\nДунё бўйлаб инфекцияни юқтириб олган кишиларнинг сони 21,8 миллиондан ошди, 774 минг киши вафот этди, 13,8 миллион киши тузалди. Энг кўп ҳолатлар АҚШда (5,4 млн), Бразилияда (3,4 млн), Ҳиндистонда (2,7 млн).


Обама: Туркияда теракт уюштирган гуруҳлар "оёғи остидаги ерни йўқотмоқда"\n06:37 / 30.06.2016\nИстанбул аэропортидаги теракт ортида турган террорчи гуруҳлар яксон қилинади. Бу ҳақда АҚШ президенти Барак Обама Оттавада бўлиб ўтаётган Шимолий Америка давлатлари етакчилари саммитида айтиб ўтди.\n"Истанбулдаги даҳшатли терактлар муносабати билан Туркия халқига чуқур ҳамдардлик билдиришга имкон бергайсиз", деб бошлади ўз нутқини Обама Мексика президенти Энрике Пенья Ньето билан икки томонлама учрашув олдидан.\nОбама портлашни уюштирган террорчилар беайб одамларнинг ўлими учун жавоб беришлари кераклигини таъкидлаб ўтди. "Улар оёқлари остидаги ерни йўқотмоқдалар, улар ҳудудларни бошқаришга қодир эмаслар. Улар Сурияда, Ироқда йўқ қилинадилар", деб айтди Обама.\n"Биз бутун маданий дунёга таъсир ўтказаётган бу нафрат тармоғини йўқ қилмагунимизча тинчимаймиз", деб айтди Обама.\n28 июнда уч нафар террорчи-худкуш Истанбул аэропортининг халқаро терминалида ўзини портлатиб юборди. Оқибатда 41 киши ҳалок бўлди, 239 киши жароҳат олди. Воқеа жойига келган Туркия бош вазири Биноли Йилдирим теракт ижрочилари ИШИД жангарилари бўлиши мумкинлигини айтган.


26 июнь куни Нью-Йоркдан чартер рейс орқали келган ва Тошкент вилоятидаги Ўртасарой карантин марказига жойлаштирилган ўзбекистонлик Н.Дарвешев твиттердаги саҳифасида карантиндаги кунларини ҳикоя қилди.\n«Карантин зонада ҳар кимнинг тажрибаси ҳар хил бўлган бўлиши мумкин. Чунки, менинг назаримда, умумий тартиб, йўриқномалар йўқ. Қуйида менинг тажрибам келтирилган», дея ёзади у.\nCамолёт ерга қўниши билан тартибсизлик, мавҳумлик бошланди. Ҳеч ким нима қилишимиз кераклигини, бизни нима кутаётганини айтмади, карантин зонасига жойлашиш жараёни бўйича тушунтириш бермади.\nСамолётга оқ «скафандр»дагилар чиқиб, паспортларни йиғиб олиб, кейин ўтириб кутиб туринглар, деб илтимос қилди. Шунга қарамай, ҳамма секин-аста ўрнидан туриб, чиқишни бошлади. Ташқарида эса бизни автобуслар, турли ходимлар ва тартибсизлик кутарди.\nШундай қилиб, пастдаги тартибсизликдан йўловчилар ҳам тартибсизлашган. Автобус ҳайдовчиси саволлар кўплиги, жавоб бера олмаслигидан охири эшикларни ёпиб тушиб кетди. Автобусда бир соатдан кўпроқ ўтирдик. Орада кимдир чиқиб, автобусдагиларни нақ тўрт марта санаб кетди.\nКонтейнерларга жойлашишни ҳеч ким назорат қилмаяпти. Ҳамма исталганига жойлашяпти. Биз ҳам биттасини топиб, жойлашдик. Энди, мен битта контейнерда тўрт одам десам, бир контейнерни иккига бўлишган экан. Ярим контейнерда, 2,5га 6 метр жойга 4 одам экан. Алло, масофа сақлаш?!\n«Шароитлар»ни кўриб лол қолган ватандошлар жанжал кўтариб ташқарига чиқишди. «Меҳмонхонага олиб кет бизни», деб талаб қила бошладик. Гапираётган одамларимиз, ваҳоланки, оддий персонал экан. Катталардан, ташкиллаштирувчилардан ҳеч ким йўқ. Дардингни кимга айтасан?\nБақир-чақир, жанжаллардан сўнг бир соатлардан кейин кимдир келди ва меҳмонхоналар ҳали тайёргарлик кўриб улгурмагани ва бор вариантларда 14 кун жойлашиш 1,5 минг долларга айланишини айтди. Овозимиз ўчди. Юзинчи марта «Илтимос, ичкарига киринглар», деган гапдан кейин ичкарига кирдик.\nБизни тинчлантириш учун таҳдидлар ҳам қилиб кўришди. Қайсидир ходим: «Бундай жанжал қилаверсанглар, карантин 18-20 кунга чўзилиб кетади, бу ерда ҳеч қандай ҳаққингиз ҳам, ҳуқуқингиз ҳам йўқ», деди. Бизни ношукрликда айблаганлари ҳам бўлди.\n«Исм-фамилиянг ким, қандай лавозимдасан, бу ер катта холангнинг зонасимас, бу ер бизнинг пулга қурилган», деган жавоблардан кейин биз эмас, улар тинчиди. Аслида уларни ҳам айблаш ноўрин. Улар ҳам биз билан бир, тенг келган. Уларга ҳам ҳеч ким йўл-йўриқ кўрсатмаган.\nТасаввур қилинг, 100дан зиёд одам уч нафар ходимни бир вақтнинг ўзида «сув қани?», «сочиқ қани?», «тест қачон?», «багаж қачон келади?», «арзонроқ меҳмонхона топиб беринг», «бу ердан меҳмонхонага кейинчалик чиқиб кетса бўладими?», «у-ми, бу-ми?» каби саволлар билан кўмиб ётибди.\nКеча тўрт кишига беш литрлик катта идишда берилган сув тугаган. Уйдагиларга яхши ҳам 10 литрлик идишда уч-тўртта сув олдириб келтирганмиз. Багажларимизни ҳали ҳам беришмади. Контейнердан кимдир: «Дарвоза олдида ётибди багажлар», деганди. Ҳақиқатан ҳам ўша ёқда экан, йиғиб, олиб келдик.\nИккита багажимга сиртидан қулф урганман, учинчисининг замоги очиқ. Ичини текширдим – ҳаммаси жойида. Багажларни олиб қайтаётганимизда қўшни контейнердан бир бобой мўралаб, учинчи ё тўртинчи ходимга қараб, бўш 5 литрлик идишни кўтариб, «сув беринглар», деб бақириб турарди. Шу куни сув берилмади.\nЖойлашишимизни ҳеч ким ёзиб олмаганди. Ҳар сафар: «Бу ерда неча киши?», деб келиб сўрайверганига, қоғозга исм-фамилияларимизни ёзиб, ташқарига осиб қўйдик. Термометрнинг батарейкаси «ўлиб» қолибди. Батарейка беришмаган экан. Кечаси 21:00ларда келиб, ҳароратни ўлчаб кетишди.\nКир ювиш учун санузелдан фойдаланиш керак экан. Суюқ совун бор, лекин кийимларни осишга ҳеч нима йўқ. Уйдан тозалаш воситалари буюртма қилгандим, кечқурун етиб келди. Ниқоблар ва бир йўла яна иккита катта идишда сув ҳам олдирдим. Швабрани постдан ўтказмабди.\nПостдан кўп нарсани ўтказмас экан. Сарсон бўлиб постга олиб келмагунингча, нима мумкин-у, нима мумкин эмаслигини билмайсан. Овқатни ҳам ўтказмас экан, чунки посилкалар йиғилмагунича, улар шу иссиқда постда 4-5 соатлаб тураркан. Пост кир ювиш кукунини ўтказмабди, лекин кир ёйиш учун ип ўтибди.\nТест олиш учун лабораториядагилар ҳали келмаган дейишганди, кечқурун «скафандр» кийган тўрт-беш ходим келиб, тест олиб кетди. «Тест қаерники?» деган саволимга, «билмаймиз», дейишди. Тести сифатсиздек кўринди, расмларда кўрганимдек узун эмас. Шишалари ҳам сифатсиздек.\nТонгги 4:00да контейнерлар орасидаги йўлакка югуришга чиқдим. Бошқа контейнердан тўрт-беш киши эшикларидан мўралаб чиқишди. Каталакдек жойда сиқилиб кетаркансиз, ичкаридаги 2х4 метр оралиқда югуриш бўлмади. Бош айланиб кетарди.\nОвқатларидан нолишни ношукрлик десам бўлади. Вақтида беряпти. Тушликка ош берилди. Ортиб қолганини қўшимча қилиб ҳам беришди. Тушдан сўнг чой билан бир қутидан «топлёное молоко» печеньеси тарқатишди. Ҳароратни текширадиган ҳамшира опа жуда хушмуомала.\nКонтейнеримиздагилар билан тунги соат 3:00да навбатма-навбат ташқаридаги йўлакчага югуришга чиқдик. Тушгача ухлашни режалаштирдик. Тунда совуқ тушган. Пешинда 10 литрдан сув тарқатишди. Шароитларга кўникяпмиз.\nТонгда мендан ташқари яна беш нафар одам югуришга, юришга чиқди. Соат 7:00ларда ҳароратимизни ўлчаб кетди. Кечқурун ҳароратим 36,8 даражани кўрсатди. Тестларимизнинг натижаси чиққан, лекин жавобини билмаймиз. Ичимизда ҳаловат йўқ. Мавҳумлик ва кутишдан ёмони йўқ.\nШу орада хонадошларимиздан бирининг мазаси сал қочгандек. Унинг бурни битгандек, қолган ҳаммамизнинг томоғимиз бироз хириллаган. Қизиб кетган контейнерни совутиш учун кондиционерни паст ҳароратга қўйганмиз – ҳаммасини шундан кўряпмиз. Ҳароратни энди кунига икки марта ўлчашяпти.\nҚўшни контейнердагилар бугун очлик эълон килиб, ичкаридан қулфлаб олишибди. Бақир-чақир эшитиляпти. Карантинга олинганига 20 кундан ошибди. Уларнинг орасидан касалланган чиққан, у ҳатто даволаниб чиқиб ҳам кетибди, лекин буларни касалликка шубҳа бор деб ушлаб туришган экан.\nИложи бўлса, контейнерга ўзингиз мулоқот қилганлар билан бирга тушишга ҳаракат қилинг. Баъзилар сал бепарво эди – бошқа контейнердагилар билан сигарет, у-бу нарса алмашган. Хатосини тан олгиси келмайди. «Кемага тушганнинг жони бир» каби гаплар билан ўзини оқлайди.\nАйтсангиз, «ақл ўргатма!» дегандай ёшини рўкач қилади. Аста-секин ҳамма бир-бирига ёқмай бошлаяпти. Мисол учун, кимдир ярим тунда ҳам баланд овозда кино кўради – ТВнинг овозини баланд қўйиб, ухлаб қолган. Телефон олиб ўтганлар эса ярим тунда Америка билан гаплашяпти.\nТест натижалари бўйича ҳеч кимни олиб кетишмабди. Менимча, аломатлари яққол кўринмагунча алоҳида ажратишмайди. Бу яхши эмас. Тўрт кишининг бирида вирус аниқланса ва уни дарров ажратиб олишмаса, каталакдек кичик бу жойда қолган уч одам ҳам вирусни юқтириши аниқ.\nТонгда югуришга кўпчилик чиқибди. Сал оёқларнинг чигалини ёздирмасангиз, бўғинлар оғриётгандек. Бизнинг қатордаги контейнерлардан тест натижаси ҳаммада манфий чиққанмиш. Ҳеч кимни олиб кетишмади. Лекин ташқаридан эшигимизни қулфлаб кетгандай бўлди.\nИчкарида калитлар бор. Чиқсам, қўшни контейнерда кимлардир қарсак чалиб, миллий қўшиқларга рақсга тушишаётган экан. Тушликдан кейин эшигимиз тақиллади. Чиқиб қарасам, скафандрдаги битта ходим: «Нос сўраганмидинглар?», деб адашиб келди.\nЭрталаб 10 литр сув беришди. Бугун сиреналар овозини кўп эшитдик. Бироз хавотирландик. Тест натижаси ёлғондан манфий чиққан бўлса-чи, деган хаёллар ўтди. Вақт энди секинлашаётгандек. Кейин билсак, сиреналар контейнерлар томига чиқиб олганларга таъсир ўтказиш учун қўлланаётган экан.\nЎн биринчи кун\nБугун эрталаб ҳарорат текширгани келишмади. Ўтган куни берган бўлса-да, бугун ҳам яна 10 литрдан сув беришди. Кечқурун иккинчи – якуний тестни олишди. Тести бу сафар чет элники ва расмларда кўрганимиздек, сифатли эди. Лаборантлар жуда мулойим. Кайфиятимиз яхши.\nЎн иккинчи кун\nВақт секин ўтяпти. Сабр тугаб боряпти. Муносабатлар ҳам яна таранглашиб бошлагандек. Кимдир кондиционернинг совуқ ҳавоси менга етиб келмаяпти деб ҳароратини пастлатиб қўйганигами, ё югуриб келиб совуқ тунда чўмилиб чиққанимгами, шамоллагандекман. Томоғимда оғриқ бордек.\nЎн учинчи кун\nАйтишларича, карантиндагиларга тўрттамикин автобус хизмат кўрсатаётган экан. Карантиндан чиқадиган 200–250 одамни, менимча, тўрт-беш соат ташиса керак. Қаерга олиб бориб ташлашлари ҳақида ҳам аниқ маълумот йўқ. Ташкилий ишлар нолдан паст даражада.\nБерган телефонларини соат 10:30ларда келиб, йиғиб кетишди. Вақт тўхтаб қолгандек. Лекин энди негадир: «Хабаримиз йўқ, биз билмаймиз, сизларга бугун чиқасизлар деб айтмадик», дейишяпти. Ноадекватроқ ходимлардан бири «ҳали тест натижалари чиқмади», деди.\nЭнди «лабораториядагилар қоғозларни тайёрлаб улгурмаётган экан», деган гап тарқала бошлади. Ишқилиб, тестларни чалкаштириб юборган бўлмасин-да. Кейин, яна, «транспорт етишмаётгани учун кечикяпти» деган тахминлар ҳам бошланди.\n«Ноадекват ходим» аниқроқ маълумот талаб қилганимиз учун орада бизни ношукрликда ҳам айблади. Уруш-жанжал бошланди. Орада бошқа уруш-жанжал видеоси тарқалган. Кечқурун ҳарбий формада кимдир келди. Саволларимизга жавоб бера олмади. У ҳам бир оддий аскар экан.\nЎн тўртинчи кун\nГапларига қараганда, тест натижалари ҳали етиб келмаганмиш. Лаборатория ҳеч қанақасига улгурмаётган экан. Катталар «қачон жавоб аниқ бўлади» деган талаб қолиб, «муомала яхши бўлмади» ва шароитдан нолишларга ўтиб кетди. Орада одамлар ўртасида ўзаро жанжал ҳам бўлди.\nКейин, бир амаллаб вазиятни қўлга олиб, агентлик ходимига икки соат ичида аниқ маълумот топиб келиб, бизга хабар беришини зиммасига юкладик. Ваъдасида туриб, лекин тўрт соатлардан кейин келиб, эртага эрталабдан бошлаб ҳаммани уйма-уй тарқатиш бошланишини маълум қилди.\nЎн бешинчи кун\nЭрталабки соат 8:00лардан «қачон кетамиз», деб яна талаб қилишни бошладик. Кўпчилик кўчада. Санэпидем ва осойишталик агентлиги ходимига телефон қила бошладик. Кечагина: «Эртага эрталабдан олиб чиқаман», деб ваъда берган одам бугун: «Ҳозир бораман, гап бор», деяпти.\nЯна тушунмовчилик, яна мавҳумлик. Ҳеч ким нима бўлаётганини тушунмаяпти. Тушликни соат 11:00лардан ўтиб беришди. Шу билан бироз вақт ўтди, алданиб турдик. Кейин телефон ва паспортларимизни қайтариб беришди ва контейнердан чиқмаслигимизни сўрай бошлашди.\nБизга биринчи тест тоза чиқди дейишганди. Иккинчи тест ҳам яхши чиққан, чунки ҳеч кимни олиб кетишга келмади, деб хурсанд қилганди. Аслида эса бизнинг қаторда вирусга чалинганлар бор экан. Телефонда: «Сизларда 130та янги ҳолат аниқланди», деган экан.\nСоат 12:00ларда бизнинг қатордан уч ёки тўрт нафар ҳамюртимизни хонасидан олиб чиқиб кетишди. Улар орасида мен телефон бериб турган ёши катта хола ҳам бор эди. Кечагина «ҳаммада тест натижаси манфий» дейишганди-я. Шунча одам маскасиз мулоқотлар қилганди-я.\nВақт секинлашиб қолди. Айтганидек, бизнинг навбат келди. Тушдан сўнг соат 15:00ларда секин қўзғала бошладик. Лекин қўлимизга ваъда қилинган қоғозни бермади. Орада олдимизга келиб, «сизлардан ҳам касал чиқдими?», деб сўраб кетди. Ўзлари ҳам билмайдими, деб қўйдик.\nСоат 16:00ларда Isuzu автобуслари келди. Дарвоза олдида одамлар тўпланган. Баъзилар маска тақмаган. Кутдим охирлашини. Isuzu’ларнинг ярми одамга, ярми багажларга тўлди. Мен тўртинчими автобусга чиқдим. Оёқ қўйгани жой йўқ. Ичи тўла. Консерва банкадек.\nАвтобус бироз юриб тўхтади. Бизни қаерга олиб бориши хақида аниқ жавоб йўқ: кимдир Жанубий вокзалга деса, кимдир Собир Раҳимовга дейди. Ҳайдовчи ҳам билмас экан. Вилоятдан келганлар сарсон. Эртадан поездлар қатнови тўхтайди. Автобус турибди бошқаларни кутиб.\nБиз: «Яна учта Isuzu қўшилса, колонна тайёр бўлади ва юрамиз», деб ўйлагандик. Ярим соатдан кейин юрдик. Лекин КППга яқинлашишимиз билан автобус яна тўхтади. Нега тўхтадик, нимани ва қанча кутишимизни ҳайдовчи ҳам билмаскан. У ҳам биринчи марта чиққан экан.\nНечта автобусни кутганимизни билмайман. Бош КПП олдида ҳам бир соатча турдик. Кимнингдир чақалоқи бақириб йиғлаяпти. Автобус ичида ҳаво қолмаган, исиб, қайнаб кетди салон. Карантин зонада фақат Uzmobile ишларкан.\nОдамлар автобусдан тушиб, олдида дуч келгандан сўраяпти: «Қаёққа олиб боради бизни?», «Вилоятларга кетишимиз қанақа бўлади?», «Соат 19:00даги поезд юриб кетди» ва ҳоказо. Соат ҳам 19:00 бўлиб қолганди. Ҳар доимгидек ҳеч ким ҳеч нимани билмайди.\nУмумий қилиб бирор нима дейиш қийин. Лекин:\nКаталакдек контейнерда вирусдан сақланишда энг муҳим ҳисобланган жиҳат – масофа сақлашнинг иложи йўқ;\nДезинфекция учун ҳеч нима берилмайди. Ўзингиз билан ниқоб, антисептик олинг;\nАниқ масъуллардан ҳеч кимни тополмайсиз. Блок, зона назоратчиси, каттасига чиқишнинг иложи йўқ;


Ўзбекистонда нотўғри «тонировка»ланган машиналар жарима майдончасига тушиши мумкин - Daryo\n14:18, 24.08.2019 60351\nЎзбекистонда нотўғри «тонировка»ланган машиналар жарима майдончасига тушиши мумкин\n«Тонировка» борасида тушунмовчилик юзага келаётгани сабабли Адлия вазирлигининг «Ҳуқуқий ахборот» Telegram канали бу масалага аниқлик киритди.\nУшбу нормада олд ён ойналарга 50 фоизлик «тонировка» ўрнатиш учун рухсат берилмаган, аксинча, ёруғлик ўтказувчанлиги 50 фоиздан кам бўлмаган даражада қорайтиришга рухсат этилган. Яъни + 50% эмас = 50%.\nҲозирда ишлаб чиқарилаётган автомашиналар ойналарининг (одатда «люкс» автомашиналар) 30 фоизгача қорайтирилган бўлишини инобатга олса, олд ён ойналарни 20 фоизгача қорайтиришнинг ўзи кифоя бўлади. Бундан ортиғи ортиқ, белгиланган меъёрдан ошиб кетади.\nОдатда «оддий» синфга мансуб автомашина ойналарининг ёруғлик ўтказувчанлиги 100 фоиз, «люкс» синфга мансуб бўлган автомашина ойналарининг ёруғлик ўтказувчанлиги эса 70 фоиз бўлади.\nШундан келиб чиқиб, автомошиналарнинг олд ён ойналарини қорайтиришда ойнанинг ўзида белгиланган ёруғлик ўтказувчанлик даражасини ҳисобга олган ҳолда, «тонировка» қилиш мақсадга мувофиқ ҳисобланади.\nМашиналарнинг олд ён ойналари «тонировка» қилинганда ушбу ойнадан камида 50 фоиз ёруғлик ўтиши шарт. Акс ҳолда автомашина «жарима майдончаси»га олиб кетилиб, ҳайдовчи катта миқдорда жарима тўлашига тўғри келади.\n14:28, 20.09.2020 192392\n16:43, 02.10.2020 131697\n08:17, 08.10.2020 136628\n16:42 Бугун 678\n16:13 Бугун 3522\nЎзбекистонда дарахтлар ва буталарни кесишга мораторий бир йилга узайтирилиши мумкин\n16:00 Бугун 9104\n15:47 Бугун 2907\nҲаёт асослари «қоронғилик кимёси» тарафидан ҳосил қилинганми?\n13:57, 22.11.2020 113962\n20:36, 23.11.2020 105784\n18:16, 22.11.2020 85662\nАндижонда мактаб ўқувчилари меҳмонларни кутиб олиш учун устки кийимларсиз совуққа олиб чиқилди\n12:48, 23.11.2020 80584


Дуо ҳам ибодатдир - Hidoyat.uz\nДуо ҳам ибодатдир\nАсосий саҳифа Мақолалар Дуо ҳам ибодатдир\nЧоп этилди Mart 19, 2019 Дуо ҳам ибодатдирda fikr bildirishni o'chirish\n«Менга дуо қилинг ва сизга ижобат қилурман…» (Ғофир сураси, 60-оят).\nДуо сўзи арабчадан таржима қилганда – илтижо, сўраш, чақириш, тилаш, исташ каби маъноларни англатади. Фуқаҳолар дуони ҳам ибодат санашади.\nҲар куни Аллоҳ таоло ҳузурига биз бандалар томонидан қилинган миллиардлаб дуолар кўтарилади. Аммо баъзида кўпчилигимиз: «Нега дуоларим қабул бўлмаяпти?» дея куюниб, сабабларини қидира бошлаймиз. Уламолар банданинг дуоси Аллоҳ таоло ҳузурида қабул бўлишининг ҳам, дуо қилишнинг ҳам бир нечта қоидаларини айтиб ўтишган:\nҲалол луқма. Яъни, дуо қилувчининг егулиги ҳалолдан бўлсин. Саъд ибн Абу Ваққос дуолари ижобат бўлмаганидан Расулуллоҳ (соллаллоҳу алайҳи ва саллам)га шикоят қилди. Жанобимиз унга шундай маслаҳат бердилар: «Эй Саъд, ҳаром (луқмани емак)дан чекингин! Чунки кимнинг қорнига ҳаром луқма кирар экан, унинг дуоси қирқ кунгача ижобат бўлмас».\nҲалол-пок либос. Яъни, либослари ҳалол ва нажосатлардан пок бўлсин.\nАллоҳ таоло дуосини қабул этишига шубҳа қилмаслик. Балки ишонч, кўнгил хотиржамлиги билан дуо қилсин. Ибн Аббос (розияллоҳу анҳу)дан ривоят қилинади: Пайғамбаримиз (соллаллоҳу алайҳи ва саллам) дедилар: «Ижобатига ишонган ҳолингизда Аллоҳга дуо қилинг! Билиб қўйингки, ғофил ва сўраган нарсасига эътибори йўқ кимсаларнинг дуосини Аллоҳ ижобат қилмас!»\nХато ва гуноҳларига тавба қилиш. Чунки ташқи томонини поклаб, ички дунёси (қалби) нопок бўлган инсоннинг ҳам дуоси ижобат бўлмайди.\nСўраган нарсасининг талабида шошма-шошарлик қилмаслик. Ижобатига ишонч ва умид билан сабр қилсин. «Дуо қилдим-ку, нега мақсадим ҳосил бўлмайди?» деб қаноатсиз бўлмасин. Расулуллоҳ (соллаллоҳу алайҳи ва саллам) айтганлар: «Банданинг дуоси ижобат этилади. Фақат гуноҳни сўрамаса, қариндошчилик риштаси узилишини сўрамаса ва шошилмаса…»\n«Истибто» қилмаслик. Яъни, мақсад ҳосил бўлишига эҳтиёжсизлигини изҳор қилиб, «Ижобат бирор кун бўлар», демасин, балки ўз муҳтожлигини тан олган ҳолда ижобатни умид билан, муштоқ бўлиб кутсин.\nДуода малолланмаслик. Чунки малолланувчининг дуоси қабул этилмайди.\nБеписандлик. Яъни, худди ўзини муҳтож эмасдай кўрсатиб, «Хоҳласанг мени кечир, хоҳламасанг кечирма» деганга ўхшаш дуо қилмасин. Балки Аллоҳга зорланиб, илтижо билан ялиниб-ёлворсин.\nДуода бардавомлик. Дуони кетма-кет, ҳатто етти мартагача бардавом қилсин.\nДуодан юз ўгирмаслик. Банда фақат зиёнга кирганидагина эмас, балки неъматларга кўмилиб, роҳат-фароғатда яшаётган чоғида ҳам дуодан юз ўгирмасин. Шундай қилса, бошига мусибат тушганида дуоси тезроқ ижобат этилади.\nҲамд ва салавот. Дуодан олдин Аллоҳга ҳамду сано, Расулуллоҳга саловоту саломлар айтсин. Расулуллоҳ (соллаллоҳу алайҳи ва саллам) шундай дуо қилишни тавсия этганлар.\nИқрорлик. Гуноҳкор, осий эканини эътироф этиб, ихлос билан дуо қилсин.\nДуода оммани, мусулмонлар жамоасини унутмаслик. Улар ҳаққига ҳам яхши дуо қилсин. Шунингдек, ўзини билган ва билмаган барча гуноҳларининг авфини сўраб, барча ҳожатларини раво бўлишини Аллоҳдан тиласин.\nДуо сўзларини қўшиқ айтгандек оҳангга солиб талаффуз қилмаслик керак.\n«Ғариб (ажабтовур) дуо» қилмаслик. Яъни, «Эй Раббим, менга жаннатнинг ўнг томонидан оқ рангли, чап тарафидан яшил тусли қаср ато этгин» деганга ўхшаш дуолар.\nДуода «таманни»дан сақланиш. Яъни, сўраган нарсасини Аллоҳга топширди-да, уни юзага чиқариш ҳаракатига тушмади. Бепарво ҳолда: «Аллоҳдан сўраб қўйганман, У албатта беради, бошқа ҳаракатга ҳожат йўқ» деб, дангасалик қилмасин.\nДуодан олдин таҳорат ва ғусл олиш. Расулуллоҳ (соллаллоҳу алайҳи ва саллам) шундай қилишга ўргатганлар.\nДуода товушини баланд кўтармаслик керак.\nДуо сўнггида қўлларини юзига суртиш. Расулуллоҳ (соллаллоҳу алайҳи ва саллам): «Қачон дуодан фориғ бўлсангиз, юзларингга масҳ қилинглар», деганлар.\nИжобатни ҳис қилганда Аллоҳга ҳамд айтиш. Ижобат вақти ортга сурилганида ҳам, унинг беҳикмат эмаслигини унутмаган ҳолда ҳамд айтсин.\nДуода энг муҳим нарсаларни сўраш. Масалан, мағфират, яъни гуноҳларнинг авф этилиши, офият, яъни дину диёнатда саломатлик, соғлом ақида, муъафат, яъни Аллоҳ сизни бошқалар зиёнидан, бошқаларни эса сизнинг зиёнингиздан асрашини сўраш мақбулдир.\nАллоҳ учун энг маҳбуб дуо: «Эй Аллоҳ, Муҳаммад (алайҳиссалом) умматини кечиргин, уларга раҳм қилгин!» дуосидир.\nМанбалар асосида Саидаброр УМАРОВ тайёрлади.\n“Ислом нури” газетаснинг 2019 йил, 5-сонидан\nБилим ва бирдамлик – энг кучли ҳимоя\nФотолавҳа: Обод маскан — Сузук ота зиёратгоҳи


Андижон вилоляти Асака туманидаги кўмир омбори олдида навбат.\nОзодликка юборилган видео тасвирларда баъзи туманларда кўмир учун ур-йиқит бўлаётганини кўриш мумкин.\nМилиция ходимлари ҳам навбатни тартибга келтира олмаяпти.\nОзодлик суҳбатлашган андижонликларнинг айтишларича, қиш олдидан айни вилоят туманларининг кўмир сотадиган тармоқларига килоси 303 сўм бўлган Ангрен кўмири келтирила бошланган.\nАҳатчи қишлоғида яшовчи 68 ёшли Абдувосит ака Озодлик билан суҳбатда қишдан эсон-омон чиқиш учун оиласига 1,5 тонна кўмир зарурлигини таъкидлайди.\nОзодлик суҳбатлашган маҳаллий аҳоли вакилларидан бири арзон кўмирнинг катта қисми чайқовчилар қўлига ўтиб кетаётганидан ташвиш билдирди.\nНега кўмир етмайди?\n“Ўзбеккўмир” акциядорлик жамиятининг исми очиқланмаслигини сўраган масъул ходимининг Озодликка айтишича, жойларда кўмир танқислигига чайқовчилик сабаб бўлиши мумкин.\nАммо Озодлик билан суҳбатда бўлганлар давлат ваъда қилган арзон кўмир устига пул бериб оладиган уддабуронлардан ортмаётганини айтишади:\n- Қозоғистонникини тоннасини 700 минг сўмдан олишга мажбурмиз. Етмаса у ёқ¸ бу ёқдан ўтин топиб, қишни ўтказишга ҳаракат қиламиз, - дейди асакалик Абдувосит ака.\nОзодлик мухбири аҳолига кўмир тақсимлашда адолатсизликлар бўлаётгани ҳақдаги шикоятларга муносабат олиш мақсадида Андижон вилоят ҳокимлиги билан боғланди.\nҲокимлик мулозими Озодлик саволини эшитиши билан гўшакни қўйиб қўйди.


ЎзА - Ҳарбийларимиз Мустақил давлатлар ҳамдўстлигига аъзо мамлакатлар ўртасидаги мусобақаларда қатнашади\nҲарбийларимиз Мустақил давлатлар ҳамдўстлигига аъзо мамлакатлар ўртасидаги мусобақаларда қатнашади\n16.04.2018 17:20 Чоп этиш версияси\nЖорий йилнинг апрелидан сентябрь ойига қадар МДҲга аъзо мамлакатлар армиялари ўртасида турли мусобақалар ўтказиш режалаштирилган, деб хабар беради Ўзбекистон Мудофаа вазирлиги матбуот хизмати.\nМазкур нуфузли беллашув ҳарбий-амалий спортнинг 7 тури бўйича ўтказилади. Шу йил сентябрь ойида юртимизда илк бор қўл жанги бўйича армия чемпионати бўлиб ўтади. Апрель ва октябрь ойларида Россия Федерациясида “Қўмондонлар старти” мусобақаси, белгиланган манзилни топиш ва тоғ учкураши бўйича беллашувлар ўтказилиши мўлжалланган. Ҳарбий-спорт кўпкураш мусобақалари июнь ойида Беларусда, офицерлар ўртасидаги учкураш ҳамда штатли қуролдан отиш мусобақалари август ойида Қирғизистонда ўтказилади.\nМазкур беллашувлар учун иштирокчиларни саралаш мақсадида жорий йил январь ойидан бошлаб Ўзбекистон Мудофаа вазирлиги қўшинларида чемпионатлар ўтказилмоқда.\nЯқинда Самарқанд шаҳрида жойлашган Қуролли Кучлар кичик мутахассисларини тайёрлаш марказида ҳарбий-спорт кўп кураши бўйича Мудофаа вазирлиги қўшинларининг чемпионати бўлиб ўтди. Унда ҳарбий қисм ва муассасалардан қарийб 30 га яқин жамоа иштирок этди. Қатнашчилар 100 ва 3000 метр масофага югуриш, турникда тортилиш, тўсиқлардан ўтиш каби шартлар бўйича якка ва жамоавий баҳсларда ўз маҳоратини синаб кўрди. Ғолиблардан Мудофаа вазирлиги терма жамоаси тузилди.\n2017 йилда Ўзбекистон Республикаси Мудофаа вазирлиги ҳарбий хизматчилари МДҲ мамлакатларининг халқаро мусобақаларида кузатувчи сифатида иштирок этган бўлса, энди улар ушбу баҳсларда бевосита беллашади. Подполковник Баҳодир Тўхтаназаров ва подполковник Зокир Хазиев, майор Мадиёр Саидов ва майор Шерзод Рашидов, капитанлар Аваз Усмонов, Бахтиёр Мадаминов, Одилбек Юлдошев ва Ҳусниддин Элмуродов “Қўмондонлар старти”да қатнашиш учун Россияга жўнаб кетди.


Тожикистонда бир неча кундан бери банкоматларда нақд пул йўқ (видео)\nТожикистондаги аксарият банкоматларда тўрт кундан бери нақд пул йўқ. Тожикистонликларнинг айтишича, нақд пулни фақатгина банкларда навбатда туриш орқали кассалардан олиш мумкин.\nЮзлаб одамлар бошқа шаҳарлардан Душанбега ҳисобларидан нақд пул ечиб олиш умидида келмоқда. Банклар, шунингдек, нақд пул тақчиллиги юқори талаб билан боғлиқлигини айтишади, аммо бу талабнинг ўсишининг ўзига хос сабаби ошкор этилмаган.\nДам олиш кунларида Тожикистондаги банкларнинг пойтахт филиалларида навбатлар бошланди. «Россиядан пул жўнатишди, лекин ололмаяпман», дейди ўша қаторлардан бирида турган аёл.\n«Шаҳардаги ҳеч бир банкоматда пул йўқ. Мен банкка боришга мажбурман», дейди нақд пул олиш учун пойтахтга боришга мажбур бўлган эркак.\n«Банк пул йўқлигини айтади. Мана, энди ҳаммамиз навбатда туриб кутамиз. Мен эрталаб соат бешдан бери навбатда турибман», деб шикоят қилади Душанбедаги яна бир киши.\n«Ваҳдат шаҳридан шу ергача нақд пул олгани келдим. Бу ерда эса навбат узун», — деб норози бўлади навбатда турган одам.\nТожикистонликлар бутун мамлакат бўйлаб банкоматлар бўм-бўш, одамлар карталардаги пулларни нақд қилиш ёки Россиядан пул ўтказмаларини олиш учун банк кассаларига боришга мажбур бўлаётганидан шикоят қилмоқда. Банклар валюта етишмаслигини техник муаммолар билан изоҳлайдилар — гўёки банкоматларда тўлдиришга вақт йўқ. Ва улар сўнгги кунларда пул ўтказмалари сони ва ҳажми, биринчи навбатда, Россиядан кескин ошганини айтишади.\nИқтисодчи Ҳожимуҳаммад Умаровга кўра, Тожикистонда аслида нақд пул етарли эмас, чунки Тожикистон Миллий банки қўшимча сомоний чиқаришдан қўрқади. Россиянинг Украинага ҳужумидан кейин юзага келган инқироз туфайли маҳаллий валюта заиф ҳолатда. Унинг сўзларига кўра, пул массасини қисқартириш орқали расмийлар инфляция даражасини пасайтиришга ҳаракат қилмоқда.\nУмаров Тожикистонда анъанавий равишда нақд пулга эҳтиёж юқори эканлигини таъкидлайди. Мамлакатда харидлар учун банк карталари билан тўлаш ҳалигача одат эмас, молия институтлари эса фуқароларни бошқа мамлакатлардаги каби нақд пульсиз ҳисоб-китобларга ўтишга ундамайди.


Жиззахдаги кўп қаватли уйларнинг лифти нима учун тез-тез ишдан чиқмоқда? » Sangzor.uz - Инновацион ахборот портали\nSangzor.uz » Жиззах янгиликлари » Жиззахдаги кўп қаватли уйларнинг лифти нима учун тез-тез ишдан чиқмоқда?\nМуаллиф Admin Сана 06-08-2019, 16:54 Фикрлар "0" Кўрилди: 783\nЯқинда “Sangzor.uz” сайтига Жиззах шаҳридаги “Зилол” МФЙдаги кўп қаватли уйларда яшовчи фуқаролар томонидан шикоят тушди. Муаммони жойида ўрганиш мақсадида ушбу хонадонларда бўлдик. Мурожаатчиларнинг фиғони фалакда. Чунки ушбу кўп қаватли уйлар фойдаланишга топширилганлигига ҳали кўп бўлмаган бўлса-да, турли – туман муаммолар гирдобида қолган. Хонадон вакилларининг асосий муаммоси лифтлар билан боғлиқ. Келинг бошидан бошлаймиз.\nЖиззах шаҳридаги Зилол маҳалласи ҳудудида жойлашган 15 та 7 қаватли уйлар фойдаланишга топширилганига ҳали кўп бўлгани йўқ. Бу уйлар эгаларига топширилганида кўпчилик арзон нархдаги кўп қаватли турар жойга эга бўлганидан хурсанд эди. Аҳир ижарама-ижара юриб чарчаган оила учун ўзининг бошпанаси бўлиши бу энг олий даражадаги орзу саналади.\nУшбу кўп қаватли уйлар қисқа фурсатда қад ростлади. Шаҳарнинг шундоққина биқинида жойлашган, яна транспорт қатнови учун қулай, бозорга ҳам яқин жойдан уйинг бўлса бу ҳақиқий омад эмасми? Жами 48 хонадонли мазкур уйларни ҳарид қилганлар яратилган қулайликлардан хурсанд бўлиб яшай бошладилар. Гўёки ҳаммаси ўз ўрнида кетаётгандай эди. Муаммолар ортда қолганига кўпчилик ишона бошлаганди гўё. Афсуски...\nҲа, афсуски бу уйларнинг ҳам ўзига яраша муаммоси чиқа бошлади. Бошланишида электр таъминотида узилишлар бўлмас. чунки, “Жиззах текстил” МЧЖга қарашли трансформаторлардан хонадон эгалари фойдаланишар, тармоқда узилишларни тасаввур қилишнинг ўзи тасаввурга сиғмасди. Орадан кўп ҳам ўтмай шаҳар электр тармоқлари корхонаси томонидан янги трасформатор линияси тортилиб, барча хонадонлар ушбу тармоққа улаб чиқилди. Ҳамма муаммо шундан кейин бошланди.\nБиласиз, юқори қаватларга чиқиш учун ёшу-кекса бирдек лифтлардан фойдаланади. Чунки тепага мунтазам равишда пиёда чиқиб-тушиш осон эмас. Шу вақтда лифтдан юқорига қаватга кўтарилаётганингизда электр таъминотида узилиш бўлса, томошанинг қизиғини ундан сўнг кўраверинг.\nКўпчиликда лифтда қамалиб қолиш фобияси (қўрқув) мавжуд. Гўёки ҳаво етишмаётгандай туюлаверади. Камига лифт шахтасига мобиль алоқа сигналлари камдан - кам ҳолларда уланади (нет сигнал). Лифтда ярим соатга қамалиб қолган одам шунда нима қилиши мумкин? Сигнализацияни босиб, қўни-қўшниларни ёрдамга чақиради дейсизми? Майли ўрнатилган сигнализация овози баланд бўлса яхши, паст бўлиб, аксига уни ҳеч ким эшитмаса нима бўлади? Яна ярим тунда!\nКатта ёшли одам вакуум билан ёпилган лифт эшикларини куч билан очиб чиқиши мумкин. Хўш унинг ўрнида ёш болалар бўлса нима қила олади? Масаланинг мана шу томонини ўйлаб кўрдингизми? Ота-она фарзандини лифтдан чиқариб олиши учун ташқи тарафдан лифт эшикларини бузиб очади. Яп-янги лифт эса таъмирталаб кўринишга келади.\n- Ушбу масала юзасидан сектор раҳбарлар томонидан ташкил этилган сайёр қабулларда бир неча маротаба мурожаат қилдик, - дейди ушбу уйларда яшовчи фуқаролардан бири. - Шаҳар ҳокимлиги ва масъулларига тегишли кўрсатмалар берилди. Ҳозирча масала ўз ечимини топгани йўқ.\n8 кун аввал шаҳар ҳокими Акбар Шукуров келиб фуқаролар билан учрашди. Учрашувдан сўнг лифтлар бутунлай ўчирилди. Аҳоли эса бунинг сабабини била олмаяпти. Норозилик эса кундан-кун авжига чиқиб бормоқда. Аҳир бузуқ бўлса ҳам лифтлар ишлаб турганди-да. Энди унинг хизматидан ҳеч ким фойдалана олмаяпти.\nМазкур кўп қаватли уйларда электр таъминотидаги узилишлар шундай муаммоларни келтириб чиқараётган экан унинг ечими сифатида фақат лифтлар учун вақтинчалик муддатга ишловчи (движок) муқобил электр таъминотини жорий этиш ёки умуман узилишлар бўлмаслигини таъминлаш керак. Шундагина ушбу уйларнинг мулки ҳисобланган лифтлар ҳам кўп йиллар аҳолига хизмат қилишига эришиш мумкин.\nЯнги уйлар олдида ўрнатилган болалар майдончасидаги ҳолатлар, канализация тизимининг носозлиги, ичимлик суви насосларининг куйиши каби масалалар ҳам борки, уларнинг ҳар бири алоҳида мавзу. Улар ҳақида эса кейинги мақолаларда таништириб ўтамиз.\nЛифтлар билан боғлиқ муаммо тез орада ечимини топишига ишонамиз. Бу мақолага масъулларнинг муносабатини кутамиз.\nКатегория Жиззах янгиликлари Кўрилди 783\nЖиззах шаҳрида ёнғинлар 20 фоизга камайди\nҒаройиб! Кўл ичида кўл ёхуд Нидерландиядаги кўл ичига нега айлана дамба қурилган?


Ўзбекистонда уй-жой нархи 2020 йилга нисбатан қимматлади. Энг юқори ўсиш қайси ҳудудда? – Kommers.uz\nИқтисодиёт\t15:20 | 23.12.21\nЎзбекистонда уй-жой нархи 2020 йилга нисбатан қимматлади. Энг юқори ўсиш қайси ҳудудда?\nИқтисодий тадқиқотлар ва ислоҳотлар маркази кўчмас мулк бозоридаги вазиятни таҳлил қилди.\nИқтисодий тадқиқотлар ва ислоҳотлар маркази кўчмас мулк бозори фаоллик даражаси ва иккиламчи бозорда ипотека кредитларининг мавжудлигини таҳлил қилди.\nҚайд этилишича, ўртача ҳисобда кўчмас мулк бозорида ўсиш кузатилмоқда, бу эса мамлакат аҳолисининг харид қобилияти тикланаётганидан далолат беради. Шу билан бирга, Иқтисодий тадқиқотлар ва ислоҳотлар маркази экспертларининг ҳисоб-китоблари шуни кўрсатадики, ипотека асосида уй-жой сотиб олишга лаёқатли аҳоли улуши 26 фоизни ташкил қилади.\nЎзбекистонда 2021 йил ноябрь ойида кўчмас мулк олди-сотдиси бўйича 22,5 мингта шартнома тузилди, бу сентябрь ойига нисбатан 4 фоизга (21,6 минг) кўпдир. Мазкур кўрсаткичнинг 2020 йил (14,4 фоиз) ва 2019 йил (40,6 фоиз) ноябрь ойларига нисбатан кескин ўсиши уй-жой бозорида талабнинг ҳали ҳам жуда баландлигидан далолат беради.\nШаҳарлар кесимида уй-жой нархларининг энг баланд қиймати Тошкент (1 квадрат метр учун 753 доллар), Самарқанд (553 доллар) ва Навоий (418 доллар) шаҳарларида, нисбатан пастроқ нархлар эса Нукус (277 доллар), Қарши (289 доллар) ва Гулистон (289 доллар) шаҳарларида қайд этилди.\nСамарқанда (13 фоиз), Наманган (19 фоиз) вилоятлари ва Тошкент (15 фоиз) шаҳрида уй-жой нархларининг баландлиги туфайли ипотека асосида уй-жой сотиб олишга имконияти бор хонадонлар улуши паст. Жорий нархларни ҳисобга олганда Фарғона (35 фоиз), Қорақалпоғистон (33 фоиз) ва Навоийда (32,9 фоиз) ипотека шарталари асосида уй-жой харид қилиш имконияти бошқа ҳудудларга нисбатан юқори.\nУмуман олганда, 2021 йил январь-ноябрь ойларида жисмоний шахсларга ажратилган ипотека кредитлари ҳажми 8 трлн сўмни ташкил этди. Бунда, янги тартиб асосида ипотека кредитлари орқали аҳолини уй-жой билан таъминлашга Молия вазирлиги томонидан ажратилган ресурслар ҳамжи 3 баробарга ошиб, 3,9 трлн сўмга етди (2020 йилда 1,3 триллион сўм).